“Маснавий”ни қандай таржима қилдим… – HURRIYAT\n“Маснавий”ни қандай таржима қилдим…\n2 hafta oldin Behzod 383\nАжаб дунё экан. Ҳар сафар бир нарсага бир нима сабабчи бўларкан. Кейин ҳалқа-ҳалқага уланиб, занжир ҳосил қилиб, алал-оқибат натижа юзага чиқаркан…\nАдашмасам, ўтган аср, саксонинчи йилларнинг бошлари эди. Ўзбекистон Фанлар академияси Тил ва адабиёт институтининг Адабиёт назарияси бўлимида ишлардим. Афғонистондан ўзбек адабиётшунос олими Воҳид Жузжоний меҳмон бўлиб келди. Ўн кунча ҳамроҳлик қилдим. Тошкентни сайр эттирдим. Бухорога олиб бордим. Суҳбатларимиз асносида меҳмон менга Шайх Ҳаким Саноий ва Мавлоно Жалолиддин Румий ҳақида гапириб берди. Саноийдан гўзал бир рубоий ва Мавлоно “Маснавий”сининг дастлабки ўн байтини у киши айтиб турди, мен ёзиб олдим. Бир ўқишдаёқ ёдладим. Кейин турсам, ўтирсам, ўзимча такрорлаб, кайфини суриб юрдим.\nБир куни китоб дўконига тасодифан кириб, московлик ёзувчи Радий Фишнинг “Жалолиддин Румий” романига кўзим тушди. Дарҳол сотиб олдим. Бош кўтармай, икки кунда ўқиб чиқдим. Ўқиб тугатдиму китобдан олган таассуротларим остида ҳайрат, ҳаяжонга тушиб, тамом лол бўлиб қолдим. Воҳид Жузжонийнинг айтганлари бу китоб олдида дарёдан томчи эди. Кўз ўнгимда илоҳий ишқ билан йўғрилган буюк бир маънавий муҳит – гўзал ва мунаввар олам очилганди.\nБу китобни тезда таржима қилиш керак, деган қарорга келдим. Устоз таржимон Тўхтасин Жалоловга учраб, ниятимни айтдим. У киши романни варақлаб, шеърий парчалари кўп экан, менга қийинлик қиладиёв, деб қолди. Домла, сиз таржима қилаверинг, шеърий парчаларни таржима қилиш мендан, дедим. Барибир иш юришмади. Таржима орқага сурилаверди. Бир куни “Бисмиллоҳир Раҳмонир Раҳим” дедим-да, таржимага ўзим киришдим. Уч ой деганда тугатдим. Мен оққа кўчириб, раҳматли Воҳидам кетма-кет машинкалаб борди. Хуллас, эр-хотин баҳамжиҳат ишлаб, китобни нашрга тайёрладик. Нашриётга олиб бордим. Одил Ёқубов ора-орадан бир неча саҳифа ўқиб, яхши китобга ўхшайди, деди ва нашриёт режасига киритди. Роман 1986 йилда қирқ беш минг нусхада чоп этилди. Китобхонлар талаш қилиб олишди. Ўн кунда тарқалиб, тугади. Халқ орасида катта шуҳрат қозонди…\nҒафур Ғулом номидаги Республика адабиёт ва санъат нашриётида бош муҳаррир бўлиб ишлардим. Бир куни қўнғироқ бўлди. Телефон гўшагини кўтариб, “Ассалому алайкум, мен Сирожиддиновман” деган овозни эшитдим. Мен самарқандлик шоир Сирожиддинов деб ўйлаб, ҳол-аҳвол сўрашга тушиб кетдим:\n— Самариддин, қалайсиз, дўстим? Бола-чақа омонми? Илҳом париси билан дийдорлашиб турибсизми?..\n— Йўқ, – деди телефондаги овоз. – Мен бошқа Сирожиддиновман… Тошкент давлат университетининг ректори…\nМен бу одамни билардим. Ўзбекистонда математика фанининг отаси деб ном қозонган академик Саъдихон Сирожиддинов…\n— Кечирасиз, домла, — дедим хижолат чекиб. — Танимабман…\n— Зиёни йўқ, – деди у киши. – Хуллас, оғайни, гап бундоқ. Яқинда касалхонада анча ётиб даволандим. Сиз таржима қилган “Жалолиддин Румий” романини ўн бир киши қўлма-қўл қилиб ўқидик. Кеча касалхонадан чиқдим. Бугун ишга тушдим… Телефонингизни топиб менга улаб беришди. Сизга катта раҳмат. Худо хоҳласа, алоҳида бир ўтириб суҳбатлашамиз…\nАфсуски, бошқа суҳбатлашиш насиб этмади. Кўп ўтмай, у киши дунёдан ўтди… Бунга ўхшаш мисолларни яна кўплаб келтириш мумкин. Гапни чўзмай, муддаога ўта қолай. Радий Фиш Тошкентга келди. Уйимга чақириб, меҳмон қилдим. У таниқли ёзувчи Геннадий Фишнинг ўғли экан. Ленинград (ҳозирги Санкт-Петербург) университети турк тили ва адабиёти бўлимида таҳсил олган, тўққиз йил Истанбулдаги совет элчихонасида ишлаган, турк тилини яхши билиши туфайли ўзбек тилини тушунар эди. Жалолиддин Румий ҳақида китоб ёзишга уни буюк турк шоири Нозим Ҳикмат ундаган, шундан сўнг Мавлоно ҳаёти ва ижодини йигирма йил ўрганиб, ушбу асарни қоғозга туширган экан.\nГап орасида сўрадим:\n— Сиз ўзга дин, ўзга маданият вакили бўлатуриб, мусулмон уламоси бўлмиш Мавлоно ҳақида шу қадар меҳру ихлос билан ёзгансиз…\n— Мавлоно Жалолиддин Румий – умумбашарият шоири, – деди у тўлқинланиб. – У киши ҳақида фақат меҳру ихлос ила ёзиш мумкин. Бошқача ёзиб бўлмайди… Сиз Туркияга боришингиз, Мавлонони зиёрат қилишингиз лозим…\nШу бўлди-ю, Туркияга бориш орзусига тушдим. Йўлим очилиб, Истанбулга сафар қилдим. Кўниё шаҳрига бориб, Мавлоно ва унинг устози Шамс Табризий қабрларини зиёрат этдим. “Маснавийи маънавий”нинг турк адабиётшунос олими Абулбоқий Гулпинарли амалга оширган насрий баёнини қўлга киритдим. Илгари “Маснавий”нинг Теҳронда чоп этилган асл мукаммал нусхасини афғонистонлик бир талабадан сотиб олгандим. Ана шу саёҳату зиёратлар нашъаси ва мазкур насрий баён далдасида “Маснавий”ни таржима қилишга аҳд қилдим. Кўп ўтмай “Маснавий”нинг биринчи китобидан бир неча ривоят ва Мавлоно қаламига мансуб элликта рубоийни таржималаб, “Учмоққа қанот йўқ, вале учгаймен” номи остида нашр эттирдим. Бу гўё хамир учидан патир эди…\nШу орада мени Ўзбекистон Ёзувчилар уюшмасининг раислигига сайлашди. Бир куни ишхонамга раҳматли Ғайбулла Саломов кириб келди.\n— Хўш, – деди у кулимсираб, – мана, Ёзувчилар уюшмасига раис ҳам бўлдингиз. Энди бу ёғи нима бўлади?\n— Нима бўларди, – дедим мен. – Баҳоли қудрат аравани тортаверамиз…\n— Мени аравангиз билан ишим йўқ, – деди Ғайбулла ака. – “Маснавий” таржимаси нима бўлади?\n— Бу вазифада ўлтириб, “Маснавий”ни таржима қилиб бўладими? – дедим мен.\n— Қўйинг бу вазифангизни, – деди Ғайбулла ака. — Бу ишни бошқалар ҳам эплаши мумкин. Сиз “Маснавий”ни таржима қилишингиз керак…\nШу гапни айтди-ю, қош-қовоғини солиб, хонани тарк этди… Орадан бир неча йил ўтди. Ёзувчилар уюшмаси раислигидан бўшадим. Худди шуни кутиб тургандай, Ғайбулла ака қўнғироқ қилиб қолди.\n— Ижодий ишга қайтганингиз муборак бўлсин, — деди у хушчақчақ оҳангда.\n— Эшитиб, хурсанд бўлдик. Кеча университетда катта йиғин бўлди. Мен сиз тўғрингизда гапирдим. Жамол Камол “Маснавий” таржимасига киришди, деб эълон қилдим…\nЭртаси куни таниқли шарқшунос олим Ориф Усмон қўнғироқ қилиб, айни шу сўзларни такрорлади…\nУчинчи кун – қадрдон акамиз, профессор Тўра Мирзаев… Кейин билсам, улар ўзаро келишиб олишган экан. Шунда қатъий, узил-кесил гапни раҳматли турмуш ўртоғим — Воҳида айтди:\n— Киришинг, – деди у. – Мен ҳамма шароитни муҳайё қиламан…\nШундай қилиб, “Маснавийи маънавий” таржимасига киришиб кетдим. Тўрт йил сувдек оқиб ўтди. Мавлоно юрагида янграган доира садоси менинг ҳам қалбимда акс-садо берди. Таржима ниҳоясига етаркан, тўсатдан уйғониб, бағоят ширин, аммо чексиз ғаройиб, хайрли бир тушдан айрилиб қолгандек ҳис этдим ўзимни… Қораламани оққа кўчиришга киришдим. Мен иккинчи қаватда кўчириб, Воҳидам уни биринчи қаватда машинкада терарди. Эсимда бор, ҳар куни пешинда – тушликни тайёрлаб, мени чақирар эди: “Тушинг, овқатингиз тайёр”. Мен “Хўп, ҳозир” дердим-да, ишдан кўнгил узолмасдим. “Тушинг, овқатингиз совиб қолади”, дерди у бироздан сўнг. “Мана, ҳозир” дердим-да, яна ишга шўнғирдим. У учинчи бор жаҳл билан қичқирарди: “Ҳой, томдаги жинни, тушасизми, йўқми?!” Шунда мен ишни тўхтатиб, пастга тушиб, овқатланардим. Овқатланиб бўлдим дегунча, Воҳидам яна қистовга оларди: “Бўлди, туринг энди, Жалол бобони куттириб қўйманг. “Ассалому алайкум!” деб кириб боринг. “Ва алайкум ассалом, омадими писарам? Акнун шуру кун” дейдилар бобо хурсанд бўлиб. “Бисмиллоҳир раҳмонир раҳийм” деб ишга киришинг…”\nХуллас, “Масанавий”нинг олти китоби таржимасини нашрга тайёрладик. Ёзувчилар уюшмасида раҳматли Йўлдош Сулаймон раҳбарлигида муҳокама қилиниб, нашрга тавсия этилди. Кейин нашр этиш ташвиши бошланди. Нашриётма-нашриёт, эшикма-эшик юриб, роса сарсон бўлдим. Қайга борсам, фалон милён маблағ топиб келсангиз, босамиз”, дейишди. “Қайдан топаман ўша фалон милённи?” Охири сабрим тугади, бор дардимни қоғозга тўкиб солдим. Газетада босилди. Ана шу мақола сабаб Эрон элчихонаси таржимадан хабар топди. Бир куни телефон жиринглаб қолди. “Мен Эрон элчихонасининг култур-атташеси доктор Иброҳим Худоёр бўламан, — деди гўшакдаги овоз. – Жамол ака, элчихонамизга бир келиб-кетсангиз, сиз билан айтиб-эшитадиган гапимиз бор”.\n“Мен элчихонангизнинг манзилини билмайман, — дедим. Бирор киши бошлаб борса, яхши бўларди. Мен Тил-адабиёт институти директори Тўра Мирзаев хонасида бўламан”.\nДоктор Иброҳим Худоёр ғоят хуш қаршилади. Суҳбатлашдик. “Маснавий”ни қандай таржима қилганимни суриштирди. Хайрлашаётиб, “Ташвишланманг, таржимани нашр этишга биз кўмаклашамиз”, деди у қатъий оҳангда.\nУйга хурсанд бўлиб қайтдим. Одам қаттиқ қайғурганда, ухлаёлмаслигини билардим. Қаттиқ қувонганда ҳам ухлаёлмас экан. Эр-хотин қувончимиздан ўша кеча ухламадик ҳисоб. Ахир, олти китобни нашр этиш масаласи бирйўла ҳал бўлган эди-да. Кўп ўтмай, биринчи китоб босилиб чиқди. Ўшанда Тошкентга ташриф буюрган Эрон президенти Саййидмуҳаммад Хотамий мени ана шу нашр учун мукофотлади. Кейин қолган беш китоб ҳам дунё юзини кўргач, Теҳронга таклиф этишди. Эроннинг янги президенти Аҳмади Нажод муҳташам “Ваҳдат” саройида тўпланган катта йиғинда Эрон ислом жумҳуриятининг халқаро давлат мукофоти билан тақдирлади мени. Шу орада Туркия Республикаси Маданият вазирлигининг Жалолиддин Румий олтин медалига ҳам сазовор бўлдим. Шуниси ажабки, ўзбекча “Маснавий” ҳазрати Мавлононинг қадрдон шаҳри Кўниёда нашр қилиниб, уни туркийзабон зиёратчиларга тақдим этиш одат тусига кирди. Кўниёда сафарда бўлган адабиётшунос укамиз Султонмурод Олим унинг бир нусхасини қўлга киритиб, менга совға қилди. Яна шуниси ажабки, Эронга борган адабиётшунос олималаримиз уни Теҳрон китоб дўконидан харид қилиб қайтишди. Урумчи университетининг профессорлари “Маснавий” таржимасини бир киши орқали мендан сўраб олишди. Нашр этишдими-йўқми, билмайман. Аммо таржимамдаги Радий Фишнинг “Жалолиддин Румий” романини уйғурчага мослаб бир неча бор нашр этишганидан хабарим бор. Ўзимизда “Маснавий” уч марта нашр этилди. Ҳозир тўртинчи нашри амалга оширилмоқда.\nМен форс тили мутахассиси эмасман. Бу соҳада бирор жойда дарс ўқиб, сабоқ олмаганман. Қандай қилиб “Маснавий”дек улкан бир асарни ўзбекчага ўгирдим? Баъзан шу ҳақда сўрашади. Жавобим шундай: Алишер Навоийнинг шарофати туфайли… Мен Навоийни кўп ўқиганман. Ҳозир ҳам ўқимаган куним йўқ. Хуллас, бу ишга мени руҳан Ҳазрати Навоий тайёрлади десам, ишонинг. Бунда ҳеч муболаға йўқ. Буюк бобомизнинг ижодий тажрибаси менга қўл-қанот бўлди. Гўё бир томонда Мавлоно, иккинчи томонда Навоий бошимда туриб, мени қўллаб-қувватлаб туришди. Мен ҳар куни қўлимга қалам оларканман, уларнинг руҳига юкиндим, улардан мадад сўрадим.\nНавоий “Лисон ут-тайр”да ёзади:\nХома рафторин неча сурсам, неча,\nҚирқ-эллик байт ҳар ярим кеча.\nСаҳфага чекмай, қарорим йўқ эди,\nБу рақамда ихтиёрим йўқ эди…\nАна шу жўшқин сатрларни ўзимга шиор қилиб, ҳар куни дилимда ва тилимда такрорладим. Буюклар менга мададкор бўлишди. Бунинг учун Аллоҳга шукроналар айтаман.\n“Маснавийи маънавий” муаззам асар, мисоли ноёб жавоҳирлар тўла денгиз. Бағрида беҳисоб дуру гавҳарлар яшириниб ётибди. “Дунёнинг китоби” деб бекорга айтишмаган. Замондош ва келажак наслларимиз бу китобни ўқиб, ўша бебаҳо маънавий бойликлардан баҳраманд бўлишини ўйлаб, хурсанд бўламан. Шу мазмунда бир саккизлигим бор:\nМавлоно Румийнинг дил сўзларидан,\nАжаб сархуш бўлиб кечди кунларим.\n“Маснавий”нинг ҳикмат юлдузларидан,\nЁришди, чароғон бўлди тунларим.\nАжаб денгиз кўрдим, гавҳарлари мўл,\nАммо туб-тубида олмас тушунча:\n“Ҳар қанча бор эсанг, шунча монанд бўл,\nҚанча монанд эсанг, бор бўл ўшанча”.\nБугун бутун дунё “Маснавий”ни ўқийди. “Башарият шоири” деб донг таратган Мавлоно маърифатидан хабардор. Шу жумладан биз ҳам. Илоҳо, ана шу ҳамнафаслик боқий бўлсин. Тақдир Мавлоно Жалолиддин Румийдан, унинг буюк “Маснавий”сидан ҳеч қачон айирмасин бизни.\nОмин, ё Раббул оламийн!..


12:26 13.09.2017 (Янгиланган 12:45 14.09.2017) Ҳавола олиш\nТОШКЕНТ, 13 сен — Sputnik. Дилшодбек Асқаров. Кеча Москвадаги Кремл давлат саройида Ўзбекистон маданияти кунлари очилишига бағишланган концерт дастури барча кутганидан аъло ўтди десам адашмаган бўламан. Концерт бошланишидан бир соатча илгари сарой олдидаги майдонга келганимда ўзимни гўёки тўйга келгандек ҳис қилдим. Барча байрамона либосда, қулоғингизга тез-тез ўзбекона салом-аликлар чалинади.\nТаклифномани қўлда тутганча кириш эшиги томон юрамиз. Турникет, металлодетектордан ўтгач, сарой томон юз метрча йўл босамиз.\nМана, ўша муҳташам Кремл давлат саройи. Ичкарига кирамиз. Кенг зал гавжум. Журналистлар, операторлар хизмат вазифаларини бажаришмоқда.\nКонцерт бошланишига озгина қолганида залга кирдик. Залнинг деярли ярми ҳам тўлмаган эди. Наҳотки бугунги концертга қизиқиш шунчалик паст дея ўйладим. Йўқ, адашган эканман. Бир неча дақиқа ичида олти минг кишини сиғдирадиган зал тўлди. Чироқлар ўчирилиб, саҳна ёритилди.\nЎзбекистонда хизмат кўрсатган артист, актёр Фатҳулла Маъсудовнинг ширали овози мени хаёлан Ўзбекистонга олиб кетди. Ўзимни гўёки Ўзбекистонда концерт томоша қилиб ўтиргандай ҳис қилдим.\nСаҳнага Ўзбекистон халқ артистлари Муяссар Раззоқова, Рамиз Усмонов, Ўзбекистонда хизмат кўрсатган артист Женисбек Пиязов, Зулфия номидаги давлат мукофоти совриндори Ширин Маматовалар чиқиб келишди. Улар ижросидаги қўшиқ ва раққосалар рақси билан бадиий дастур бошланиб кетди.\nСўнгра саҳнага Ўзбекистон халқ артисти Муножот Йўлчиева таклиф этилди. Ўша овоз, ўша чеҳра, ўша ўзбек дўпписи, ўша ўрилган сочлар, ўша миллий ўзбек либоси. Бундан ўттиз йил илгари мен кўрган Муножот Йўлчиева бугун ҳам худди ўшандай. Унинг овози бутун зални сеҳрлади.\n"Ўзбекистон" ва "Навбаҳор" рақс ансамбллари ижросидаги рақслар ўзбек миллий рақсининг ҳақиқий жозибасини намойиш этди.\nИккинчи жаҳон уруши йилларида беш миллион нафар қочоқни қабул қилган ўзбек элининг матонати, жасорати ва буюк меҳрибонлиги асло унутилмаслигига концерт давомида ишонч ҳосил қилдим.\nЎзбекистон халқ артисти, кинорежиссёр Шуҳрат Аббосовнинг "Сен етим эмассан" фильмидан парча кўрсатилганида беихтиёр бўғзимга нимадир тиқилди, кўзимга ёш келди. Россия халқ артисти Юрий Стояновнинг ўзбек халқи ҳақидаги фикрлари, россиялик сиёсатчи Алексей Новоточиновнинг ўзбек халқи Ўзбекистонга уруш йилларида келтирилган 650 минг нафар боланинг бирортасини ҳам болалар уйларига топширмасдан ўз оилаларига, ўз бағирларига қабул қилганликлари, бундай саховатга фақат буюк халқгина қодир эканлиги ҳақидаги сўзларидан сўнг залда гулдурос қарсаклар янгради.\nАбдуҳошим Исмоилов бошчилигидаги созандаларнинг ижролари ҳам олқишлар билан қарши олинди. Машҳур ғижжакчимиз созни шундай сайратдики, агар Ванесса Мэй залда бўлганида Абдуҳошим акага шогирд тушган бўларди, деб ўйладим.\nСевара Назархон ўз овози билан Россияда кўпчиликнинг меҳр ва ҳурматини қозонгани унинг саҳнага чиқиб келишида гулдурос қарсак ва олқишлар билан кутиб олинганидан аён бўлди.\nРоссияда Ўзбекистон маданияти кунлари бошланди\nГулсанам Мамазоитованинг шўх қўшиғи бошлангач, мен ўйлаган ва кутган ҳолат содир бўлди. Залнинг у ер-бу еридан томошабинлар ўринларидан туриб, рақсга тушишни бошлаб юборишди.\nТўлқин Жабборов ижросидаги "Лазги" эса деярли барчани ўрнидан туриб рақсга тушишга чорлади.\nЎзбекистон халқ артисти Фаррух Зокиров бошчилигидаги "Ялла" гуруҳининг "Чойхона" ва "Учқудуқ" қўшиқларига бутун залдаги томошабинлар жўр бўлишди.\nУмуман олганда, кечаги концерт ўзбек маданияти ва санъатининг қадим тарихга эга эканлигини, ўзбек замини истеъдодларга тўла эканлигини, ўзбек санъаткорлари дунёнинг исталган мамлакатидаги саҳналарда мухлислар қалбини забт эта олишларини намойиш этди.\nЮқорида номлари тилга олинган санъаткорлардан ташқари, Ўзбекистон халқ артисти Мансур Тошматов, Ўзбекистонда хизмат кўрсатган артистлар Камолиддин Ўринбоев, Юлдуз Турдиева, Ойгул Нодирова, ёшлар симфоник оркестрининг чиқишлари ҳам барчанинг олқишига сазовор бўлди.\nМазкур концертни ташкиллаштирган ташкилотчилар, режиссёрлар иши ҳам алоҳида таҳсинга лойиқ. Санъаткорларнинг либосларидан тортиб танланган қўшиқларгача, саҳна ортидаги улкан экранда ҳар бир қўшиқ учун танланган лавҳалардан тортиб саҳна безагигача — барча-барчаси ажойиб.\nКонцерт дастури очилишида сўзга чиққан Ўзбекистон маданият вазири Бахтиёр Сайфуллаев ажойиб бир лутф қилди.\n"Биз Россияга нафақат ўзбек санъати, маданиятини, балки Ўзбекистон ҳароратини ҳам олиб келдик", деди у.\nДарҳақиқат, ора кунда қовоғини солиб оладиган, шаррос ёмғир қуйиб юборадиган Москва осмони кеча оқшомда ҳам қуёшли эди. Меҳр нурига тўла ўзбек қуёши Москвада нур сочиб, барчага илиқлик бахш этаётгандек эди гўё.\nИшончим комилки, кечаги концерт давомида тароват бахш этган ўзбек санъати ва маданияти тафти барчанинг қалбида абадий сақланиб қолади.


Навоийлик ҳунарманд: «Вилоятдаги бюрократик тўсиқлардан тўйдим»\n18:27 / 22.07.2019 26398\nKun.uz таҳририятига Навоий шаҳридан мурожаат йўллаган ҳунарманд Жаҳонгир Иргашев билан учрашиб, эътирозларини тинглаганимизда, у гапни айнан сарлавҳадаги сўзлар билан бошлади.\nХўш, у қандай тўсиқ ва муаммолардан азият чекмоқда?\n«Тол новдаларидан буюм ясаш билан шуғулланаман. 25-мактаб интернатида имконияти чекланган тарбияланувчиларга ҳам ўз ҳунаримни ўргатиб келмоқдаман. Аммо хом ашё доим муаммо бўлгани учун ер олиб «Америка толи»ни ўзим етиштиришни мақсад қилдим. Жуда кўп оворагарчиликлар бўлди. Ташаббусимни ҳеч ким қўллаб-қувватламади. Анча сарсон бўлганимдан кейин Кармана туманидаги Навоий давлат ўрмон хўжалигига тегишли ҳудуддан ижара асосида уч гектар ер ажратишди. Зарафшон дарёси қирғоғига яқин ҳудуддан. Шу ерни олишга мажбур бўлдим. Кейин маблағ масаласидан ҳам анча қийналдим. Банкдан маблағ ажратилиши ҳам осон бўлмади. Дарё бўйида «Америка толи»ни экдим. Аммо муаммолар жуда кўп. Навоий давлат ўрмон хўжалиги билан тузган шартномамиз ҳам мукаммал эмас. Пудратчининг манфаатларига кўп томонлама зид. Буларнинг ҳаммаси ҳунарманд учун бюрократик тўсиқлар. Шу туфайли ҳозир фаолиятим ҳам боши берк кўчага кириб қолди. Ҳунармандни вилоятда ҳеч ким қўллаб-қувватламайди», – дейди мурожаатчи.\nЎрганиш давомида маълум бўлишича, Жаҳонгир Иргашев бир неча йилдан буён толдан турли буюмлар ясаш билан шуғулланиб келади. У 2015 йили 25-мактаб интернатда тўгарак очган ва ҳозиргача имконияти чекланган тарбияланувчиларига ҳам ўз ҳунари сир-асрорларини ўргатиб келмоқда.\nАммо хом ашё муаммо бўлгани туфайли «Америка толи»ни ўзи етиштиришга қарор қилади ва ер сўраб турли жойларга мурожаат қилади. 2018 йилда унга Зарафшон дарёси бўйидаги Навоий давлат ўрмон хўжалигига тегишли ҳудуддан ижара асосида 3 гектар ер ажратилади. Шартнома 40/60 шаклида, яъни етиштирилган маҳсулотнинг 40 фоизи ўрмон хўжалигига, қолган 60 фоизи пудратчига шаклида тузилган ва бир йилга тузилиб, ҳар йили янгиланади.\nИргашевнинг таъкидлашича, у шунча бюрократик тўсиқлардан сўнг ер ва маблағга эришганидан кейин ҳам муаммолар давом этмоқда. Мисол учун, ер Зарафшон дарёси бўйида жойлашгани учун сув тошқинлари бўлиб туради ва у етиштираётган маҳсулотларга катта зарар етказади. Бу йил экилган толлар ҳам сув тошқинлари туфайли талафот кўрган.\nАммо шартнома бандларида бу ҳолатлар кўрсатилмаган. Шунинг учун ҳам кўрилган зиён туфайли ўрмон хўжалигидан қарз бўлиб қолган. Шартнома мукаммал бўлмаса-да, ер зарурлиги учун уни имзолашга мажбур бўлган. Ҳунарманд янги шартнома тузилишида шу томонларга эътибор қаратилишини истамоқда.\nШунингдек, ҳунарманд вилоят ирригация бошқармаси ва Кармана тумани ирригация бўлими масъулларидан ҳам норози. Таъкидланишича, бу ташкилотлар дарё бўйидан ижара асосида ер олиб фаолият юритаётган ҳунарманд ва тадбиркорлар билан етарлича ҳамкорлик қилмайди. Зарур кўрсатма ва тавсиялар бермайди.\nИргашевнинг эътирозлари асосида тегишли ташкилотлар мутасаддилари билан ҳам суҳбатлашдик. Навоий вилояти ирригация бошқармаси бошлиғи ўринбосари О.Садинов ва Кармана тумани ирригация бўлими бошлиғи Д.Ражабовнинг билдиришича, ёғингарчилик кўп бўлгани туфайли сув тошқинлари бўлиб туради. Ҳунарманд уларга бирор марта ҳам бу масалада мурожаат қилмаган. Мутасаддилар масала жойида ўрганилиб, мутахассислар томонидан тегишли чоралар кўрилишига, ҳунармандга тавсиялар берилишига ваъда берди.\nНавоий давлат ўрмон хўжалиги масъул ходими Э.Бозоровдан ҳунарманд билан тузилган шартнома юзасидан изоҳ сўрадик.\n«Бизга ўрмон хўжалиги давлат қўмитасидан шартнома намуналари тақдим қилинган. Шу асосида шартнома тузилган. Пудратчи зарар кўрса ҳам шартнома бўйича маблағни тўлаши лозим», – дейди Бозоров.\nМурожаатчи таъкидлаганидек, шартнома мукаммал эмасми?\nУшбу саволга жавоб топиш мақсадида Навоий шаҳар адлия бўлими бошлиғи А.Холмўминов билан томонлар иштирокида суҳбатлашдик.\nА.Холмўминов шартнома икки томонлама тузилиб, имзолангандан кейин ҳуқуқий асосга эга бўлишини таъкидлаб, кўпроқ ўрмон хўжалиги манфаатлари устун қўйилгани, янги шартнома тузилаётганда айрим бандлар қайта кўриб чиқилиши лозимлиги, низолар юзага келса суд орқали ҳал қилинишини билдирди ва ҳар икки томонга тегишли тавсияларни берди.\nҲунарманд Ж.Иргашевнинг таъкидлашича, у айни вақтда «Ҳунарманд» уюшмасига аъзо эмас ва кўрилган зарар туфайли бунга маблағи ҳам йўқ. У вилоятдаги тегишли ташкилотлар томондан етарлича қўллаб-қувватлов бўлмагани туфайли ҳунармандчилик маҳсулотларини сотишда ҳам қатор муаммоларга дуч келмоқда.\nKun.uz ҳунарманд Ж.Иргашевни қийнаётган қатор масалалар Навоий вилоятидаги тегишли ташкилотлар томонидан ўрганилиб, унга амалий ёрдам берилишига ишонч билдиради.


Даврон Файзиев: Купернинг хатоси, компенсация қандай ҳал этилгани, уни ёмонлашга даражаси етмаслиги ҳақида » Ўзбекистон янгиликлари – Zamin.uz\nДаврон Файзиев: Купернинг хатоси, компенсация қандай ҳал этилгани, уни ёмонлашга даражаси етмаслиги ҳақида\n26 сентябрь 2019, 09:24\nЎзбекистон миллий терма жамоаси бош мураббийи Эктор Купернинг истеъфоси, у йўқ қўйган хато, ушбу мутахассис юртимизда нега самарали фаолият юрита олмагани борасида таниқли шарҳловчи Даврон Файзиев ЎФА вакили ва мухлис сифатида фикр билдирди.\n- Ўзбекистон миллий терма жамоаси Фаластинга ютқазиб қўйганидан кейин Эктор Купер катта босим остида қолди. Мухлислар, мутахассислар, футбол оммаси терма жамоанинг ўйини чиқмаётгани учун мураббийни сабабчи қилиб кўрсатишди. Қайсидир маънода мағлубиятлар учун мураббий жавобгар. Кўпчилик Купернинг услуби бизга мос эмас деган фикрни илгари сурди.\nБундан ташқари бу хорижлик мураббий, шартнома асосида ишлайди ҳамда маълум бир вақт юртида, бизнинг давлатимизда бўлади. Яъни доимий равишда ҳар битта футболчини кузатиб бориш, назорат қилиш имконияти унда камроқ. Мана шу факторлар унинг фаолиятига тўсқинлик қилди, дея эътироф этилди. Ўз навбатида айтиб ўтишим мумкинки, ҳақиқатдан ҳам сабаблар шу.\nБулар ЎФА вакили сифатида билдирган фикрларим. Энди бевосита мухлис бўлиб: ўйлашимча, Эктор Купер Ўзбекистон футболи тарихидаги энг яхши мураббийлардан бири эди. Тажрибали, катта турнирларни кўрган, даражаси жуда юқори, юлдузлар билан ишлаган, ҳар хил вазиятларга тушиб қолган – ҳамма факторларни инобатга олганда энг яхшиси эди. Қайсидир маънода Осиё кубогида у жамоа билан бирлашиб, нимагадир эришаётганди. Балки Австралия билан беллашувда пенальтидан ютганимизда ҳаммаси бошқача кечиб, у фаолиятини давом эттираётган бўлиши мумкин эди. Бироқ битта қоқилишдан кейин ўйинимиз пасайиб кетди.\nБу – Купер ёмон мураббий дегани эмас. У ҳали ҳамон яхши мутахассислигича қолмоқда. Шунчаки у бизнинг жамоа билан керакли нуқталарни топа олмади. Осиё футболи жуда ҳам ўзига хос. Аргентиналик мураббий тажрибаларини ишга солганда ҳам умуман кутмаган жамоалар кутилмаган ўйин намойиш этиши мумкин. Масалан, рақибнинг бундан аввалги 4 ўйинини кузатганингиздан сўнг 5-беллашувда жамоа умуман бошқача ҳаракат қилиши мумкин. Купер эса Осиё, ўзбек футболининг ичида бўлиши керак эди. Бизда ҳам футболчиларнинг кўпи кайфият. Мана шу жиҳатлар ишни давом эттиришда унга ҳалақит берди.\nБу мураббий ҳақида негатив фикр билдира олмайман. Купер ёмон мураббий дейишга менинг даражам етмайди. У топ-мураббий! Биз мураббий ва футболчилар ўртасидаги боғлиқликни кўрмадик. Аммо кетгани плюс бўлганига қўшиламан. Чунки терма жамоамизга катта ўзгариш керак эди. Борган сари рейтингларда тушиб кетяпмиз, жамоа сўниб боряпти. Ўйинчиларнинг кўзи ёниб турадиган ҳолат йўқолиб бораётганди, - деди Даврон Файзиев.\nЯнгиликлар » Спорт » Даврон Файзиев: Купернинг хатоси, компенсация қандай ҳал этилгани, уни ёмонлашга даражаси етмаслиги ҳақида\n19:58 Эшитдик-да! Эктор Купер эртага ўз юртига учиб кетади


Тўйда селфи тушаман деб тўрт киши...\n08.10.2019 17:57 0 2358\n«Times of India» ёзишича, Ҳиндистонда тўрт киши селфимания қурбони бўлди.\nПолиция хабарига кўра, воқеа кеча, 7 октябрь куни Тамилнад штатидаги тўғон ёнида содир бўлган.\nАниқланишича, келин-куёв — Ниведита ва Прахба ҳамда уларнинг қариндошлари — Канита, Снеха, Уварани ва Сантош тўғоннинг ёнгинасида бирга селфи-суратга тушмоқчи бўлган. Нимадир бўлиб, куёвдан бошқа ҳаммаси сувга йиқилиб кетган. Прахбу сувга сакраб келинчакни қутқариб қолган, қолган тўрт киши чўкиб кетган.\nКейинчалик жасадлар топилиб, ўликхонага юборилган. Ҳодиса юзасидан суриштирув олиб борилмоқда.\nҲиндистон селфи сувга чўкиш\nКоронавирус 06/09, 23:07\nCOVID: Ҳиндистон ҳам рекорд ўрнатди, ҳам Бразилияни ортда қолдирди


10:52 / 18.05.2016\nАҚШнинг, асосан, радиоэлектрон айғоқчилик билан шуғулланувчи Миллий хавфсизлик агентлиги, минглаб ходимларини, асосан, Ироқ ва Афғонистон каби "қайноқ нуқталар"га хизмат сафари билан юборган, деб маълум қилган агентлик директори ўринбосари Рик Лежетт Fox News телеканалига берган нтервьюсида.\n"2001 йили агентликнинг 5000 ходимини Ироққа ва 8000 нафарини Афғонистонга жўнатганмиз. Жаҳоннинг бошқа зиддиятли ҳудудларига эса, жами 18 минг хизматчи сафарбар этилган", — деб аниқлик киритган Лежетт. МХА АҚШнинг йирик махсус хизматларидан бири ҳисобланади, унинг ходимлари сони ва бюджети сир тутилади.\nАгентлик директор ўринбосарининг сўзларига кўра, ходимларнинг "қайноқ нуқталар"га жўнатилишига маҳаллий жангариларни танг аҳволда қолдириш истаги сабаб бўлган. Улар тутилган маълумотларни қайта ишлашда "йирик ҳажмли ахборотлар" технологиясидан фойдаланган.\nМисол учун, маълум бир жойда телефон қўнғироғини тинглаган ходим, қўнғироқ амалга оширилган ва қабул қилинган ҳудудларни харитада белгилаган.\n"Бундай маълумотлар ва жангари ҳаракатлари бирлаштирилиб таҳлилчига тақдим этилган. У эса, ўз навбатида, радио орқали ҳарбийлар карвонига боғланган ва уларни пистирма кутаётгани эҳтимол бўлган жойдан огоҳ этган", — деб изоҳ берган Рик Лежетт.\nРик Лежетт, маълумотларни қайта ишлашнинг бундай усули хатолар туфайли тинч аҳоли вакиллари орасида қурбонларга олиб келмадими, деган саволга аксинча, дастур сабаб тинч аҳоли орасида қурбонлар сони камайишига эришилган, дея жавоб қайтарган.


«Ҳеч қачон умидингизни йўқотманг» — silning-davosi-bor.uz\nCил касаллиги ҳақида очиқ суҳбат\nЛаутаро, Сарвара ва Екатеринада ягона мақсад бор. Улар сил касаллигига чалинган инсонларга керакли кўмак ва даволанишда ёрдам беришни истайдилар. Энди улар бу хасталик билан курашиш бўйича ўзларининг тажрибаларига эга.\nЛаутаро Палмер амакиси қандай қилиб силни юқтирганини ва даволанишни истамаганлигини яхши эслайди. Лаутаро унга ғамхўрлик қилди, ташхисдан даволанишни муваффақиятли якунлашгача бўлган барча жараёнларни назорат қилди. «Сиз ушбу муаммони ҳал қилишнинг муҳимлигини фақат ўзингиз дуч келганингизда тушунасиз», дейди Лаутаро.\nМинглаб бошқа меҳнат муҳожирлари сингари, Сарвар Отажонов ҳам Россияда ишлаётганда сил касаллигини юқтирган бўлиши мумкин. Уйга қайтгач, у узоқ вақт давомида тиббий ёрдамга мурожаат қилмади, касаллиги сабабли у ишлай олмади. Яхшиямки, маҳаллий силни даволаш шифохонаси тиббиёт ходимлари унга психологик ва ижтимоий ёрдам кўрсатди. ЮСАИДнинг сил касаллиги бўйича кўнгиллилари ёрдамида Сарвар касалликни енгишга муваффақ бўлди.\nУ энди кўнгилли бўлиб, сил касаллигига чалинган бошқа одамларга ҳам ёрдам, маслаҳат ва кўрсатмалар бермоқда. Ҳозирда Сарвар стигма, камситишлар ёки оилавий шароитлар туфайли даволанишни тўхтатган беморларга беғараз кўмаклашмоқда.\nЕкатерина ҳам бир неча марта сил касаллигидан даволанган. Кенг қамровли дори-дармонларга чидамли сил касаллигини даволашнинг сўнгги усули, узоқ ва қийин бўлган. Унинг учун бу жиддий курашиш эди, унда ўзи тан олганидек, у оила ва дўстларининг ёрдамисиз ғалаба қозонолмас эди. Екатерина, ҳатто яқин қариндошлари ҳам тушунмайдиган бошқа сил касаллиги билан хасталанган аёлларни кузатиш нақадар оғриқли бўлганини эслайди. У бундай аёлларни қўллаб-қувватлаш учун имкониятлар излади ва доимо шундай деди: «Ҳеч қачон умидингизни йўқотманг, яшашга сабаб ва ҳохишни изланг, шунда албатта касалликни енгасиз «.\nАна шунга ўхшаш кўплаб бошқа тушунмовчиликлар сил касаллигини енгиш учун зарур бўлган кураш ва қўллаб-қувватлаш бутун жамоатчилик, шу жумладан қарор қабул қилувчилар томонидан тингланиши керак.\nЮСАИДнинг Марказий Осиёдаги сил касаллигини тугатиш лойиҳаси кўмагида Ўзбекистондаги Силни Бошқариш Миллий Дастури сил касаллигига чалинган инсонларнинг янги иттифоқини тузиш ташаббуси билан чиқди. Иттифоқ силга қарши кураш бўйича миллий стратегияни ишлаб чиқишда иштирок этади ва соғлиқни сақлаш соҳасида қарор қабул қилишда сил касаллигига чалинганлар номидан қатнашади. Ўзбекистон учун бу янги йўналиш, чунки бундай ишлар анъанавий тарзда фақат ҳукумат зиммасига юкланиб келган.\nЛаутаро, Сарвар ва Екатерина — иттифоқнинг асосчиларига айланиш истагидаги биринчи кўнгиллилар саналади. Улар ҳозирда Силга қарши кураш бўйича миллий стратегик режани ва Ўзбекистоннинг Силга қарши кураш ташаббусларини молиялаштириш учун Глобал жамғармасига ўз таклифлари билан қатнашмоқдалар. Улар стратегияни ишлаб чиқиш жараёнида сил касаллигига чалинган одамларни психологик ва ижтимоий қўллаб-қувватлашни кучайтириш ва CОВИД-19 нинг сил касаллигини даволашга таъсири тўғрисида хабардорликни ошириш бўйича аниқ ғоялари билан ўз ҳиссаларини қўшмоқдалар.\nСил касаллигига чалинганнинг умумий фаровонлиги ҳақида гапирмасдан, кўнгиллилар томонидан кўтарилган муаммоларни ҳал этиш ва даволанишга риоя қилиш катта муваффақиятга эришиш учун жуда муҳимдир.\nИлгари касалликка чалинган инсонлар сил касаллиги бўйича сиёсат ишлаб чиқишда ўз ҳиссаларини қўшиш имкониятига эга эмас эдилар. Силга қарши кураш бўйича миллий дастур, ЮСАИД кўмаги ва Лаутаро, Сарвар ва Екатерина сингари одамларнинг фидойилиги туфайли вазият ижобий томонга ўзгарди. Янги иттифоқ ҳукумат ва фуқаролик жамияти силга чалинган ва хавф остида бўлган одамларнинг эҳтиёжларига яхшироқ жавоб берадиган сиёсат ва стратегияларни ишлаб чиқиш учун бирлашишига йўл очмоқда.\nАввалги мақола: Сил ва алкоголизм\nНавбатдаги мақола: Силга чалинган беморга тиббий хизмат бепул


Туман йўлларига қўйилаётган тўсиқлар «Тез ёрдам» ҳаракатини чекламайди - ИИВ\n12:43 / 13.04.2020\nТўсиқлар ўрнатилишида бирор маҳаллага транспортда кириш-чиқиш йўллари 6 ёки 7та бўлса, улар тўсилиб, Фавқулодда вазиятлар вазирлиги билан келишган ҳолда 2та йўналиш қолдирилади ва улар назоратга олинади. Ўрнатилган тўсиқларнинг барчаси Ёнғин хавфсизлиги хизмати ҳамда «Тез ёрдам» хизмати хариталарида аниқ белгилаб берилади.\nИчки ишлар вазирлиги ахборот хизмати раҳбари Шоҳрух Ғиёсов АОКАда ўтказилган брифингда карантин даврида туманларда йўлларнинг ёпилиши «Тез тиббий ёрдам» машиналари ҳаракатини чекламаслиги ҳақида айтиб ўтди.\n«Республика туманларида автотранспорт воситалари ҳаракатида чеклов ўрнатилмаган бўлса-да, туман раҳбарлари томонидан карантин туфайли асосий йўлларда постлар ташкил этилган.\nВа бу постларда туман ҳудудига кираётган ҳамда туман ҳудудидан чиқаётган автотранспорт воситалари ҳайдовчиларидан қаердан келаётгани ва қаерга бораётгани сўралмоқда. Бу халқимиз хавфсизлиги учун яхши», деди Шоҳрух Ғиёсов.\nИИВ вакили карантин даврида фуқароларни транспортда мақсадсиз ҳаракатланишини чеклаш зарурати туфайли вилоятларнинг алоҳида ҳудудларида транспорт йўлларига тўсиқлар ҳам қўйилаётганини айтиб ўтган.\n«Тўсиқлар ўрнатилишида бирор маҳаллага транспортда кириш-чиқиш йўллари 6 ёки 7та бўлса, улар тўсилиб, Фавқулодда вазиятлар вазирлиги билан келишган ҳолда 2та йўналиш қолдирилади ва улар назоратга олинади.\nЎрнатилган тўсиқларнинг барчаси Ёнғин хавфсизлиги хизмати ҳамда Тез ёрдам хизмати хариталарида аниқ белгилаб берилади. Шунинг учун Тез ёрдам автотранспорти тўсиқларга учрайди деган хавотирлар ўринсиз. Аксинча, биздаги маълумотларга кўра, Тез ёрдам автотранспортининг манзилга етиб бориш тезлиги олдингига қараганда ошган», дея маълумот берди Шоҳрух Ғиёсов.\nУнинг қўшимча қилишича, ҳозирга қадар айрим вилоятларда фуқаролар томонидан йўлларга ўзбошимчалик билан ўрнатилган 46 тўсиқ ҳам аниқланган ва уларнинг барчаси олиб ташланган. Айни пайтда профилактика инспекторлари, ёнғин хавфсизлиги хизмати ходимлари аҳоли ўртасида тегишли тушунтириш ишларини олиб бормоқда.


Жорий йилнинг 3 декабрь куни Миллий гвардиянинг Жиззах вилояти бўйича бошқармасида вилоятдаги ҳарбий ватанпарварлик йўналишига ихтисослаштирилган синфлар учун “ОЧИҚ ЭШИКЛАР КУНИ” тадбири бўлиб ўтди. Тадбирда 150 дан ортиқ ўқувчи ёшлар иштирок этиб, улар учун бугунги кунда Миллий гвардия тизимида хизмат қилаётган ҳарбий хизматчиларга яратилаётган имкониятлар, замонавий қурол-аслаҳалар, ҳарбий техникалар ва махсус воситалар билан яқиндан таништирилдилар.\nШунингдек тадбир давомида мутахассис кинолог ва кавалеристлар, моҳир камонбозлар томонидан маҳорат дарслари ўтилиб, ўқувчиларга турли кўринишдаги чиқишлар намойиш этишди.\nТадбирнинг эътиборли томони шунда бўлдики, бугунги кунда Миллий гвардия тизимида янги жорий қилинган “ЎЗБЕК МИЛЛИЙ ЖАНГ САНЪАТИ” аъзоларининг ўзларига хос бўлган жанговар чиқишлари орқали тадбир иштирокчиларини ўзига ром этди. Бўлиб ўтган тадбир давомида ўқувчи ёшларимиз ўзлари учун қизиқарли бўлган саволларига жавоблар олдилар.\n4 Декабрь 2021 210\n17 Январь 2022 525


«Қорақум» печеньеси - энг тежамкор бекалар рецепти\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Қорақум» печеньеси - энг тежамкор бекалар рецепти\t15:36, 10 октябрь 2016\tЗарур масаллиқлар: 250 гр. ун, 100 граммдан майонез ва шакар, 1 дона тухум, пичоқ учида истеъмол содаси, 0,5 чой қошиқ сирка, 2 ош қошиқ какао.\nТайёрланиши: 1. Майонезга шакар солиб, аралаштириши баробарида сиркада “ўлдирилган” истеъмол содасини қўшинг.\n2. Аралашмага тухум қўшиб, кўпиртиринг. Энди ун солиб, юмшоқ хамир қорасиз-да, 5-10 дақиқа тиндирасиз.\n3. Хамирдан «ёнғоқ»лар ясаб, какаога белаб оламиз. Пишириқ қоғози солинган патнисга териб, 180 даражада қиздирилган газ печига 30-35 дақиқага қўямиз.


Ўзбекистон Президенти пойтахтдаги янги кўприк ва йўллар қурилиши билан танишди - Anhor\nAnhor Все посты Ўзбекистон Президенти пойтахтдаги янги кўприк ва йўллар қурилиши билан танишди\nЎзбекистон Президенти пойтахтдаги янги кўприк ва йўллар қурилиши билан танишди\nЎзбекистон Президенти Ислом Каримов 29 август куни Тошкент шаҳрида амалга оширилаётган қурилиш-ободонлаштириш ишлари билан танишди. Бу ҳақда ЎзА хабар беради.\nДавлат раҳбари Шайхонтоҳур туманининг Абдулла Қодирий ва Лабзак кўчалари кесишган чорраҳада бунёд этилган янги замонавий кўприкни бориб кўрди. “Ўзбекистон темир йўллари” давлат акциядорлик темир йўл компанияси ҳузуридаги “13-кўприкқурилиш” трести бунёдкорлари томонидан барпо этилган ушбу транспорт боғламаси автомобилларнинг ҳаракатланиши учун кенг қулайлик яратади.\nКўприкнинг узунлиги 642, эни 19 метр.\nДавлат раҳбари бунёдкорлик ишлари билан танишар экан, улар юксак маҳорат, чуқур билим, юқори технологиялар асосида амалга оширилганини алоҳида қайд этди.\nПрезидент мазкур ҳудудда амалга оширилган бунёдкорлик ишлари билан танишар экан, ушбу кўприкда йилнинг тўрт фаслида ҳам транспорт воситаларининг бемалол ҳаракатланиши учун муҳандислик-коммуникация инфратузилмаларини янада такомиллаштириш, замонавий ландшафт дизайни асосида ободонлаштирилган ҳудудларни кўпайтириш юзасидан кўрсатмалар берди.\nДавлат раҳбари Олмазор ва Шайхонтоҳур туманларида қурилган янги йўлни бориб кўрди.\n5,1 километрлик бу йўл Олмазор туманидаги Беруний кўчасидан бошланиб, Шайхонтоҳур туманидаги Хуршид кўчасига қадар давом этади. Форобий, Сағбон, Қорасарой, Себзор ва Лабзак каби катта кўчаларни ўзаро боғлайди.\nПрезидент бу ерда амалга оширилган ишлар билан танишар экан, йўлсоз ва қурувчиларнинг меҳнатига юқори баҳо берди.\n«Фейк янгиликларнинг сайловларга таъсири тўғрисида энг яхши ролик» танлови эълон қилинди


Чимён шаҳарчасида нефт ва газ музейи очилди - 30.12.2019, Sputnik Ўзбекистон\nФарғона вилоятидаги Ўзбекистоннинг энг биринчи нефт қудуғи жойлашган жойда, нефт ва газ музейи очилди. 30.12.2019, Sputnik Ўзбекистон\n© УзбекнефтгазМузей нефти и газа в городке Чимган, Ферганская область\nФарғона вилоятидаги Ўзбекистоннинг энг биринчи нефт қудуғи жойлашган жойда, нефт ва газ музейи очилди.\nТОШКЕНТ, 30 дек - Sputnik. Кеча, 29 декабр куни Фарғона вилояти Чимён шаҳарчасида Нефт ва газ музейи очилди. Бу ҳақда "Ўзбекнефтгаз" АЖ Матбуот хизмати маълум қилмоқда.\nМузей Ўзбекистон нефт-газ ва геология ходимлари касаба уюшмаси Республика кенгаши ҳамда "Андижоннефт"АЖ ҳамкорлигида ташкил этилди. Унинг очилиш маросимида "Ўзбекнефтгаз"АЖ ҳамда “Андижоннефт” АЖ бошқарув раҳбарияти, Фарғона шаҳар ва туман ҳокимлиги вакиллари, Фарғона нефтни қайта ишлаш заводи ходимлари, маҳалла фаоллари ва фахрийлари иштирок этишди.\nМузей нефти и газа в городке Чимган, Ферганская область\nМаълумот учун, Ўзбекистон нефт ва газ саноати 120 йиллик тарихга эга. Нефт ва газ конларини қидириш ва ўзлаштириш ишлари 1885 йилдан бошланган.\n1898 йилда муҳандис С.А.Ковалевский бошчилигидаги экспедиция гуруҳи Чимён (Фарғона водийси) ҳудудида нефт конларини қидиришга киришган.1901 йилда Марказий Осиёдаги илк нефт қудуқда бурғулаш ишлари бошланиб, 1904 йилда 278 метр чуқурликдаги нефт қатламини очишга эришилган.\nҚудуқ 11 йил давомида кунига 130 тонна нефт берган. Айнан ушбу кон асосида “Чимён” нефт жамияти тузилган.


Бaғдодийнинг ўлдирилгани ростми? ОАВда шубҳалар пайдо бўлмоқда\nБaғдодийнинг ўлдирилгани ростми? ОАВда шубҳалар пайдо...\n29.10.2019 17:20 0 2901\nИШИД етакчиси Абу Бакр Ал-Бағдодийнинг ўлими ҳақида хабарлар тарқалган, бу хабарни АҚШ президенти Доналд Трамп ҳам тасдиқлаган эди.\n«The Guardian» нашрининг хабар қилишича, Сурия демократик кучлари бу операцияда катта вазифани бажарган. Уларнинг айтишича, АҚШнинг Суриядан чиқиб кетиши ҳам бир ўйин бўлган. Улар Бағдодийни анча олдиндан бери кузатган. Туркиянинг ҳужумлари операцияни орқага сурган.\n«Бағдодийнинг ўлдирилиши кўпроқ ИШИД раҳбарининг хавфсизлик бўйича маслаҳатчисининг хиёнати билан боғлиқ. Шахсий адоватлар ИШИД лидерининг таназзулига сабаб бўлган», дейилади хабарда.\nПентагонда бўлиб ўтган брифингда Бағдодийнинг жасади қолдиқлари суд-тиббий экспертизаси учун хавфсиз жойга келтирилгани айтилмоқда.\nПентагоннинг яна бир расмийси Бағдодийнинг жасади 2011 йилда Ал-Қоида раҳбари Усама бин Ладен Покистонда АҚШ махсус кучларининг рейдида ўлдирилганидан кейин дафн этилгани каби номаълум жойда, денгизга кўмилганлигини тасдиқлади.\nТаҳлилчиларнинг фикрига қараганда, иккала лидер ҳам тириклай қўлга олинган ва махсус жойда сақланади ва суд-экспертизаси билан чалғитилмоқда.


Блогерлар чемпионатида ТИИ ректори блогерлар ижодий ишларини баҳолайди – oliymahad.uz\nБлогерлар чемпионатида ТИИ ректори блогерлар ижодий ишларини баҳолайди\n«Xabar.uz» ахборот-таҳлилий портали ҳамда Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш жамоат фонди ҳамкорлигида ташкил этилаётган Блогерлар чемпионати 2018 йилнинг 12 апрель куни бошланади.\nБлогерлар чемпионати ҳакамлар ҳайъати таркиби ташкилотчилар томонидан эълон қилинди. Бу ҳақда xabar.uz сайти хабар бермоқда. Блогерлар чемпионатининг барча босқичлари натижаси ҳакамлар ҳайъатининг баҳолари асосида чиқарилади.\nХабарда айтилишича, чемпионатга ҳакамликка мутахассисларни жалб қилишда бир қатор мезонларни ҳисобга олишга ҳаракат қилинган. Энг аввало, блогерликнинг ўзига хос томонларини ҳисобга олиб, ҳакамликка турли ёш ва соҳадаги инсонларни таклиф қилинди. Улар орасидан блогер, колумнист, иқтисодчи, депутат, ахборот технологиялари мутахассиси, педагог, молиячи, ҳуқуқшунос, биолог каби касб вакиллари ўрин олган.\nҚуйидаги мутахассислар Блогерлар чемпионати иштирокчиларининг ижодий ишларини баҳолаб боришади:\nНодир Зокиров — видеоблогер (АҚШ);\nСоҳиба Ҳайитбоева — журналист/блогер (Россия);\nЭслатиб ўтамиз, мусобақанинг мукофот жамғармаси 60 миллион сўмдан иборат.\n315100cookie-checkБлогерлар чемпионатида ТИИ ректори блогерлар ижодий ишларини баҳолайдиno\nОлдинги“Вақтики, ерда Қуръондан ҳеч нарса қолмайди”КейингиLive. ТИИ талабаси Абдулазиз Раҳмонберди Кувайт Қуръон мусобақасида тиловат қилмоқда


Порошенкога қарши қўзғатилган жиноят ишлари сони 58тага етди\nЖаҳон 15:57 / 18.09.2020 5131\nУкраинанинг собиқ президенти Пётр Порошенконинг адвокати Илья Новиков Порошенкога қарши 58та жиноят иши қўзғатилганини маълум қилди.\n"Биздан Порошенкога нисбатан қўзғатилган жиноят ишлари сони тўғрисида мунтазам сўрашади. Ҳозирда унга нисбатан очилган жиноят ишлари сони 58та", - деди Новиков журналистлар билан мулоқоти давомида.\nАввалроқ Порошенконинг яна бир адвокати Игорь Головань Украина хавфсизлик хизмати мамлакат собиқ раҳбарига қарши 15та жиноят иши қўзғатганини айтганди.\nЖиноят ишлари хусусан, "ҳудудий яхлитликка тажовуз қилиш", "давлат ҳокимиятини эгаллаш", "давлатга хиёнат", "ўзганинг мулкини эгаллаб олиш", "терроризмни молиялаштириш" каби моддалар билан қўзғатилган.\n2019 йил октябрда давлат тергов бюросида Порошенко 12та жиноят иш бўйича гувоҳ сифатида қатнашаётгани маълум қилинганди. Декабрда эса бюро Украинанинг собиқ президентига 2015 йилда Минск келишувларини имзолаш вақтида давлатга хиёнат қилганлик бўйича жиноят иши қўзғатган.\n2020 йил апрелда Украина бош прокуратураси Порошенкога нисбатан 2017 ва 2019 йилларда олий судга судьяларни тайинлаш ҳақидаги фармонлар бўйича бирданига 4 та модда бўйича янги жиноят иши қўзғатган. 20 май куни собиқ президентга нисбатан бир неча киши Украинанинг собиқ бош прокурори Виктор Шокинни истеъфога жўнатишни муҳокама қилаётган аудиоёзувлар сабабли давлатга хиёнат ва ваколатларини суиистеъмол қилиш моддалари бўйича яна бир иш очилган.


Қўчқор Норқобил. Эртасига душанба эди (ҳикоя) - www.ziyouz.uz\nБош саҳифа Ўзбек насри онлайн антологиясиҚўчқор Норқобил (1968)Қўчқор Норқобил. Эртасига душанба эди (ҳикоя)\nХотини эрталабдан қулоқ-миясини қоқиб қўлига берди. “Борайлик-а, борайлик…”, деб ебгина қўйди, охири кўнди: “Бўпти, тез қайтамиз…”. Йўлга тушдилар. Йўлда эҳтиёткорлик билан айтилган одобий доира – меҳмонда ўзни тутмоқ сабоғидан ҳам баҳраманд бўлди. “Мулойимгина муомалада бўлинг, жилмайиб ўтиринг. (Аслида безраймасдан ўтиринг демоқчийди, эрининг тутқаноғи тутиб, ярим йўлдан ортга қайтиб қолишидан чўчиди). “Раъно Акромовна ҳаммани ҳам меҳмонга чақиравермайди. Фақат бизни таклиф қилди…”. Эрнинг энсаси қотди, эснади: “Аёл боши билан шугина ҳам раҳбарпараст-а?. Кетса ўрнини менга қолдириб кетади, деб ўйлайди-да, бечора…”. Эр ўзича ижирғаниб қўйди.\nМезбон уларни хушҳол, очиқчеҳралик ила қарши олди.\nКўчадан кўрсанг бир капа, ичига кирсанг дур капа. Раъно Акромовнанинг ташқаридан разм солсанг, баланд девор ортидан тиртайибгина кўринган уйи, ичкари ҳатлаши ҳамоно қасира-қусур қасрга айланди-қолди. Ял-ял ранг отган турли-туман қимматбаҳо тошлар ётқизилган йўлаклар, қайси бир дунёлардан олиб келиб экилган хил-хил барқ уриб очилган гуллар, (“Буларнинг ҳар бир донаси одамдан қиммат”, – ўйлади эр), рўпарасида кўпириб-тошиб кўкка отилиб турган фаввора теграсидаги заррин намхуш ҳавода ўйноқлаб осилиб турган камалак кўзини қамаштиради.\nТеп-текис, кенг-мўл ҳовлига худди ям-яшил гилам тўшалгандай чимўт босилган. Ҳовли адоғида олтинтус панжаралар билан ўралган, суви тип-тиниқ мармар ҳовуз сатҳида осмон акс этади. Уй айвонига олиб кириладиган йўлак четидаги ялтироқ устунларга қалпоқчироқлар кийгизилганига қарамай, пастда ҳам бош-оёқ қаторасига икки тарафлама шокосадай-шокосадай ерчироқлар ўрнатилган. (Булар ёнса кечаси атроф алламбало бўлиб кетса керак. Рўпарадаги саройни кўр…)\nЭр-хотин оёқлари чалкашиб-чулкашиб мезбон ортидан эргашдилар. Бир амаллаб меҳмонхонага кириб олишди. Борнинг бир томчиси йўқнинг ҳовузини тўлдиради – буларнинг меҳмонхонасида ихчамроқ тўй ўтказсанг бўлади, ўйлади эр. Хотин илжайгани илжайган. Бошлиқ аёлга қилган тавозеси тоғни тешгудай, гўёки у меҳмону бу мезбон. Кенг-мўл хонанинг қоқ ўртасидаги стол базмбоп этиб тузалган эди, дастурхоннинг тенг ярми турли-туман ичимликлар: оқ, қизил, сариқ, кўк, пушти… бари-баридан бор. Улар хил-хил емак очилиб-сочилган, сара ноз-неъматлар жо дастурхонга манзират қилдилар.\nРаъно Акромовна қирқ ёшлар атрофидаги ҳусни тароватига ҳали соя тушмаган, бўйдор, Яратган қадди-қоматдан қисмаган жудаям гўзал жувон эди. Фақат шу гўзалликка ундаги алланечук шаҳду шижоат малол келиб турарди. Барибир раҳбарлик билиниб тураркан-да, майли, эпкинга юз бурсанг, шамол шаппати тортади, деганлари шу аслида. Мана, ҳозир ҳам қаршисидаги ҳали таниб-танишиб улгурмаган эркакка амр этди:\n– Хўш, сиз зерикмай ўтиринг. Нози билан биз минг йиллик дўстмиз. Яхшиси, манавилардан қуйинг. Ҳали замон бизнинг хўжайин ҳам келадилар. Кейин сизларни ҳоли қолдирамиз.\nУ ботинида бўрон қамалган бу аёлга ҳайратланиб қараб турди.\n– Нега анграйиб қолдингиз? Винойингизни қуймайсизми? – турткилади хотини.\n– Нима? Вино… Ҳа-я, – у ўрнидан туриб стол четига бориб, ичимликлар ичида алоҳида ажралиб турган, шохдор Буғу тимсолидаги биллур идишдаги “Арман коньяги”га кўзи тушиб, чиндан ҳам анграйиб қолди.\n– “Йўғ-е, бўлиши мумкинмас…”. “Туйқус столнинг бу четига айланиб ўтиб “Буғушиша”га қўл узатди. “Буғу”нинг бўйнига ўралган ингичка кумуш тасмага осилган тугмачадайгина олтин суви юритилган медальонни кўриб тахта бўлиб қотиб қолди: “Йўғ-е, бўлиши мумкинмас, бунақа тасодиф сираям бўлиши мумкинмас…”. У жойида серрайиб туриб қолди. “Буғушиша” унинг қўлларини чўғ бўлиб қиздирарди.\n– Зўр коньяк. Бизнинг хўжайин олиб келганлар… Сиз эркаклар биласизлар, бу савилни. Майли, шуни оча қолинг!\nУ ҳардамхаёл бўлиб “Буғушиша”ни кўксига босган кўйи жойига ўтирди. Раъно Акромовнага сирли қараш қилди.\n– Очмайсизми? – деди мезбон таажжубда.\nҚадаҳларга “Буғу”нинг “бурни”дан коньяк қуйилди. Ичилди. Уйтелефон жиринглади. Мезбон даҳлизга чиқиб, гўшакни олиб ким биландир гаплаша бошлади. Ичкарида хотин эрини гап билан узиб-узиб олди:\n– Нега бунча оғзингиздан сувингиз қочиб анавинга (даҳлиз томон боши билан ишора қилди) термилиб қолаяпсиз. Тинчликми? Ё бирор гап борми?\nХотинининг кўзида қаҳр аланга олганди.\nЭр ўрнидан туриб меҳмонхонага синчиклаб разм солди. Ортига ўгирилиб, хрусталл идишлар терилган қимматбаҳо ойнаванд шкаф тепасидаги сувратни, чиройли зарҳошияли рамкага солинган Ҳасан Тўраевичнинг сувратини кўриб қулоқ чаккасига тарсаки тушган болакайдай гандираклаб, кўзлари тиниб кетди.\nХушу-бехуш беҳолгина ўриндиққа ўтириб қолди.\n– Сизга нима бўлди? Рангингиз оқариб кетди, нега бунча ҳансирайсиз? Тобингиз қочдими? – хотин эрнинг юзига хавотир билан тикилди.\n– Тоза ҳавога чиқай… Чарчадим шекилли…\nУнинг кўз ўнгида манави қасрбаданг-бадабанг меҳмонхона диққинафас совуқ бир масканга айланди. Ўрнидан турди. Ич-эти музлаб хотинига қараб ижирғанди:\n– Менга қара, бунинг ким, эр-пери борми? Ҳақиқий эри борми, ўзи?..\nХотин сапчиб тушди:\n– Нимага бунча алаҳсираяпсиз? Сизга нима бўлди? Эри билан нима ишингиз бор… Сизга нима?..\n– Бунинг эри йўқ. Ўйнаши бор… Ҳа, ўйнаши, – вишиллади.\n– Ўчиринг овозингизни, – ўшқирди хотин.\nМеҳмонхонага Раъно Акромовна кириб келди.\n– И-я, нега ўрнингиздан туриб олдингиз? Бизнинг хўжайин қўнғироқ қилдилар. Ҳали замон келиб қоладилар. Зерикаяпсизми? – Аёл табассум қилди. Бу гал анча мулойим оҳангда гап қотди.\n– Раънохон, бу киши бир оз ташқарида айлансам деяптилар, – хотин хижолатомуз ҳолда орага тушди. – Хўжайинингиз келсалар бирга отамлашадилар. Дарвоқе, эрингиз нима иш қиладилар? Ҳалиги, иш жойларини тўлиқ айтиб беролмадим, бу киши сўровдилар, – хотин гапни силлиқлади.\n– Содда қилиб тушунтириб қўя қолмабсиз-да, кончи, тоғма-тоғ юриб кон қидирадилар…\nЭркакнинг ичида қаҳри келди. Мийиғида кулиб қўйди. Бу дабдаба-ю ҳашаматдан ҳафсаласи пир бўлиб ташқарига чиқди. Гулзор билан ўралган осма ҳалинчакка чўкиб, чайқалди. “Тоғма-тоғ юрармиш. Тоғма-тоғ юрганини кўрганмиз. Кончи эмиш… Ол-а, ҳали замон кеп қолармиш… Келади… Келади. Ими-жимида келади, танҳо қолганингда келади… Эҳ-ҳ, Ҳасан Тўраевич, Ҳасан Тўраевич, ўзингизни фариштадай тутасиз-у, аслида бу ёғини Худо уриб қўйган экан-ку, бир ҳисобда яхши бўлди. Бундан кейин оғзингизга тақа қоқаман. Қўлимдаги “туз кўзир” ни ҳеч нима билан тортиб ололмайсиз, энди”.\nҲалинчакни ичида исён ураётган аламли бир куч тебратарди, гўё. Ҳалинчак ҳар бир тебранганда кўксига аллақаердандир ёпирилиб келиб урилган оловли шамол борлиғини беҳузур қиларди. У оёқларини ерга тиради – ҳалинчак тўхтади. Атрофга яна кўз югуртирди. Ҳайҳотдек ҳовлида ёлғиз ўзи яшаркан… Ҳасан Тўраевич, ўша силлиқ, ҳақиқатгўй Ҳасан Тўраевич, гулу гулистон, роҳату фароғат ичига кўмиб қўйибди-да, бу ўзиғар ойимчани… Ўрнидан шаҳд билан турди. Бўлди, етар, хотинини етаклаб чиқиб кетади. Тамом. Уйига бориб тушунтиради ҳаммасини.\nДаҳлиз эшиги очилиб, Раъно Акромовна кўриниш берди:\n– Тузукмисиз энди… У-бу нарса керакмасми?\nУ ҳалинчакка қайта чўкди.\n– Йўқ. Шу ер яхши. Шаббода эсиб турибди.\nАёл ичкарига кириб кетди. Эркак хаёлга толди.\nЁз эди. Кавказда дам олаётувди. Тоғда. Оромгоҳлар ўлкаси деган шаҳарнинг баобрў сиҳатгоҳларининг бирида бу дунё ташвишларидан олисда, хушу-хушвақт даврон сураётган эди. Давру давроннинг иккинчи ҳафтаси тугаб ўн бешинчи куни бошланган тонгда у тоғ сўқмоғидан тушиб келаётиб, пастдан юқорига қараб ҳансираб келаётган Ҳасан Тўраевични кўрди. Кўзларига ишонмади. Раҳбар бўлиб иш бошлаганига ҳали уч ой ҳам бўлмади, бу ерларда нима қилиб юрибди. Ҳамма каби таътилга чиқиб дам олишга келдимикин, йўғ-е, бундай мартабадаги раҳбар ўз ҳолича бу ёқларга йўрғалай олмайди, мана келибди-ку, келибди… Энди нима қилсин, буни танирмикин, қаердан танийди, шундай катта идоранинг қанчалаб тизимлари ичида, кўзга чалинавермайдиган ўртача бир муассасадаги раҳбарнинг муовини бўлса… Нима дейди, мен фалончи… фалончиман, дейдими? Нима бўпти, деса-чи…\nОсмонўпар Ел, Кедр, Эман дарахтлари қалин ўсган тоғ-ён бағри бўйлаб қийшиқ-қинғир кўтарилган қумтош йўлакдан эрта тонгданоқ дам олувчилар – эгнига енгил-елпи ёзги илвасин, машғулотбоп майка-турсик, кофта-шортик илиб олган қари-ёш, эркагу аёл аралаш одамлар оқими сира тўхтамайди, тоғ чўққисидан тушаётганлар қанча, ўша ёққа кўтарилаётганлар қанча. Энг муҳими, маданий ҳордиқ – бадантарбия шу аслида.\nУ йўлакка туташ сўқмоқчадан пастга тушди-да, улкан эман ортида бекиниб турди. Ҳасан Тўраевич тошйўлак бўйлаб терлаб-пишиб ўтиб кетди. У Ҳасан Тўраевичнинг ортидан термилиб қолди, кўнгли алланечук хомуш тортиб пастликка эниб кетди. Эртасига ҳам шундай бўлди, улар тоғйўлакда дуч келишди: у чиқаяпти, бу тушиб кетаяпти, бу кўриб кўрмасликка олди.\nҲасан Тўраевичга у эртасига ҳам дуч келди, бироқ раҳбарнинг ёнида бу гал ўзига ўхшаган ўта салобатли шерик пайдо бўлган эди. Пана тортиш ўнғай туюлди. Лўкиллаб югуриб, пастга эна бошлади.\nТошйўлакда баландликка чиқувчилар, пастга тушувчиларнинг айримлари унга тонгги салом йўллаб, сиҳат тилашди, у ҳам алик олиб, уларга яхши кун раво кўрди. Мана, Ҳасан Тўраевич ҳамда унинг салобатли шеригига рўбарў келди. Беихтиёр тўхтаб қолди. Қўли кўксида, тавозе билан салом берди. Икки савлатдор ҳам (раҳбарликнинг деви бор дейишади) унинг қаршисида тўхташди.\n– Ва алайкум ассалом, – деди шерик.\n– Яхши дам олаяпсизми, – деди Ҳасан Тўраевич.\n– Раҳмат. Ўзларинг яхшимисизлар, – деди у ғўлдирабгина.\n– Биз ҳам энди кўникаяпмиз, – деди Ҳасан Тўраевич.\n– Хўжайин, мен лойиҳалаш маркази раҳбари муовиниман. Муассасамиз вазирликдан алоҳида жойлашган, – деди у томдан тараша тушгандай қилиб.\nСалобатли шерик ҳайрон бўлиб қаради. Ҳасан Тўраевич унга жилмайиб қўйди:\n– Мен Сизни тушундим, – деди бош ирғаб.\nУлар тепаликка йўл олишди. Бу эса пастга… Йўқ, улар тепаликка қийналиб йўл бошлашди, бу эса пастга қараб учди, елкаларидан қанот ўсиб чиқди, шундай катта одам, шундай раҳбар-а, шундай одам билан яқиндан танишишга имкон пайдо бўлиб турибди, бу учмай ким учсин?..\nЭртасига яна ўша жойда уларни кутиб турди. Улар кўринаверишмади. Бетоқат бўла бошлади. Барвақт чиқиб қайтишдимикин-а? Йўқ, бўлиши мумкинмас, ўзи ғира-ширада чиқди-ку, уларга кўзи тушмади. Чарчаб қолишгандир. Тоққа чиқиб тушишнинг ўзи бўладими? Қайси сиҳатгоҳда дам олаётганини ҳам сўрамабди. Бу атрофда ўнлаб сиҳатгоҳ бор, қайси биридан изласин, энди? Ҳар ҳолда булар унча-мунча сиҳатгоҳда ётишмаса керак… Э-эй, ана, келаяпти, амакининг ўзи келаяпти, хўжайин қаерда қолдийкин? Кўнглига нохушлик инди. Пастга, салобатли амаки томон югургилаб кетди…\nТарвузи қўлтиғидан тушди. Хўжайин Ялтага кетибди. Яна бир ҳафтадан кейин келиб бу ерда дам олишни давом эттирар экан. Салобатли амаки хўжайин билан бир хонада ётибдийкан.\n– Мен, мен эртадан кейин Тошкентга қайтаман, – деди у. Сўнг салобатли амакига илтижоли боқди. – Шу десангиз, Ҳасан Тўраевичга, хўжайинга бир нарса қолдираман, бериб қўйсангиз, кечқурун сиз дам олаётган санаторияга бораман. “Крепость” дедингизми номини, яхши, 6- қават. 611-хона. Бўпти, амакижон, кечқурун кўришамиз. Ҳа, ўзларининг хабари бор. Тошкентда ўзим гаплашаман. Саломат бўлинг. Кечқурун кўришамиз бўлмаса.\nУ пастга қараб енгил “шўнғиди”.\nТонг саҳар шаҳар марказига тушди. “Энг яхши совға нима?”, деб сўради тоғликлардан. Соф хрустальдан ишланган, Буғу тимсолидаги биллур идишни арман коньяги билан тўлғазишди (бу ердаги энг ажойиб совға шу, дейишди тоғликлар). Кейин кумуш риштали, тилла сувига чайилган медальон сотиб олди ва уни “Буғу”нинг бўйнига осиб қўйди. Таксичи анча қорувли, дилкаш йигит экан. Аёлларбоп қимматбаҳо пўстинни талашиб-тортишиб тенг ярмига, беш юз долларга олиб берди. Сотувчи ўлиб қолса ҳам бермасди, бироқ таксичи бор овозда бақирди: “Қанақа тоғликсан, шундай одамни ҳам хафа қиласанми, ўзбек у, Ўзбекистондан келиб турибди, қара, биласан-а, Тошкентни. Тошкент бу – нон шаҳри! Эсингдан чиқдими?”. Сотувчи ҳам меҳмонга завқланиб тикилиб қолди. “Ол, ўзбек. Сенга беш юзга берганим бўлсин. Тошкент – нон шаҳри!”, – деб қўйди у ҳам кўрсаткич бармоғини ҳаволатиб.\nУ “Буғу” билан пўстинни хўжайиннинг шеригига қолдириб, ўзи Тошкентга учди. Хўжайин уйга қайтгач, мени чақиртириб олади, қидириб топади, деб ўйлади. Ахир, берган Худога ёқибди, деган гап бор-ку… Ахир ўн йилдан бери ўтини ёнмайди, зора бир мансабга илиниб қолса… Умри бино бўлиб илк бор бировга бир нарса берган куни бугун.\nМана, куз ҳам келди. Орадан икки ой ўтаяптики, жимжитлик. Хўжайин изламади.\n… Ҳалинчак чайқалди. Унинг ўзи чайқалдими ёки ичидан тошган оғриқли бир ўйнинг тўлқини чайқадими билмайди, ишқилиб ҳалинчак чайқалди, у кўзини очди. Кўзини очди-ю, даҳлизда эгнига тим қора пўстин ташлаб олган хотинини кўрди. Бошида чақмоқ ургандай бўлди, беихтиёр ўрнидан сапчиб туриб кетди. Ичидан бир ихроқли оғриқ отилди. “И-е-е-ейй”…\n– Дадаси, қаранг. Ярашибдими? Раъно Акромовнага анчагина калта келибди. Менга нақд ярим пулига, минг долларга беришга рози бўлдилар… Олаверайми? … Бизда бунақаси умуман йўқ…\nУ тамоман тилдан қолган кўйи бош ирғади, яна шилқ этиб ҳалинчак ўриндиғига чўкди.\n– Раҳмат, дадажониси, раҳмат, – хотинининг ҳайқириғи олис-олислардан эшитилди.\nҲалинчак анча пайт чайқалибгина турди. У ўзини қўлга олди. Ўрнидан турди. Ичкарида икки аёлнинг шўх-шодон кулгуси жаранглар, армани коньякнинг ҳароратли таъсирида суҳбат алангаси гуриллаб ёнарди.\nУ тушов узган тулпордайгина бўлиб тосирдаб кириб келди-да, ойнаванд қимматбаҳо сервант ичидаги сувратга термулиб турди, ич-ичидан тағин ижирғанди. Аёлнинг сархуши ҳам эркакнинг ҳушёридан кўра сергакроқ бўлади:\n– Ўтиринг жойингизга, нега ўзингизни қўярга жой тополмай қолдингиз, – хотини енгидан тортди.\nУ расмга бош ирғади ва Раъно Акромовнага истеҳзоли илжайди.\n– Бу одам ким?\nРаъно Акромовна ҳам тош қотди. Унинг юзига сирли тикилиб турди:\nХотини унинг сонидан қаттиқ чимчилаб шипшиди: “Жим ўтиринг. Сизни нима жин урди, бугун?”.\nУ ҳамон ичидаги изтироб ва уят ўтини ўчира олмай оввора эди.\n– Бу одамни мен яхши танийман, – деди лаблари титраб ва Раъно Акромовнага “ҳолинг қалай”, дегандай қараб турди.\n– Таниш бўлсангизлар, жудаям яхши, – деди Раъно Акромовна, – бизнинг хўжайин кўнглига ёққан одамни сира қўйиб юбормайдилар.\nУ чидаб туролмади. Сиртига сув юқтирмайдиган бу сувилоннинг терисини шилиб олгиси келди:\n– Хўжайинингиз фалон идорада (ўзи ишлайдиган идоранинг номини айтди) раҳбар бўлиб ишлайди. У кишининг ҳеч қандай кон-пон, тоқ-моққа алоқаси йўқ.\nЁнидаги хотини титраб-қақшади. Эрининг юзига ҳангу-манг бўлиб термулди. Раъно Акромовнанинг қошлари чимирилди, юзига табассум ёйилди. У ҳам бу тунд ва ўжар одамга муносиб жавоб бериш учун ўсмоқчилаб, сўз қотди.\n– Тўғри, Сиз айтган идорада Ҳасан Тўраевич раҳбар бўлиб ишлайдилар. Бу киши эса (расмга боши билан ишора қилди) Ҳусан Тўраевич, менинг эрим, бизнинг хўжайин, кон-қидирув идораларининг бирида бошлиқ. Ҳасан Тўраевич билан улар эгизак. – Аёл яна қандай иддаонгиз бор, дегандай унга кинояли боқди, туйқус юзига қизиллик югурди ва оҳиста, эшитилар-эшитилмас қўшиб қўйди:\n– Сиз мен ҳақимда нотўғри хаёлларга бордингиз… Бугун хўжайинимнинг туғилган куни. Кечқурун меҳмонлар ҳам келишади, анъанага кўра Ҳасан Тўраевич ҳам келадилар. У киши ҳамиша эгизагини ўзидан олдин келиб, биринчи бўлиб табриклашга одатланганлар.\nУ зил-замбил бўлиб курсига қапишиб қолгандай эди. Уятдан ерпарчин бўлиб, ҳоли-мадорсиз, ер ёрилса-ю, ерга кириб кетгудай бўлиб ўтирарди. Даврага совуқ сукунат чўкди. У ўрнидан базўр турди. Ҳеч нарсани англаб етмаган хотинига қараб илжайди:\n– Нози, Сен бемалол ўтиравер. Ҳозир эсимга тушди. Ишхонамга бормасам бўлмайди. Эртага душанба-ку, бугун тугатишим керак бўлган муҳим ишим бор…\nУ энди ташқарига чиқди. Ҳақиқатан ҳам душанбагача тугаллаши зарур бўлган юмушлари талайгина. Улардан энг муҳимини ажратиб олиши зарур эди. Ҳа, энг муҳимини.\nГуллари барқ уриб, мармар деворлари ярақлаган ҳовли, кўкка кўпириб тошган фавворадан сачраган дур томчиларга осилиб турган камалак жилоси, осмон акс этган кўм-кўк мармар ҳовуз, кўкчироғу ерчироқлар бари-бари олдинги маҳобатига қайтган, борлиқ янада файзу-тароватга чўмган эди.\nУ йўлак бўйлаб юриб дарвоза томон йўл олган ҳам эдики, эшик очилиб, қўлида бир даста гул кўтарган эллик беш ёшлар чамасидаги ўша, “эски таниши” – Раъно Акромовнанинг эри, отини Ҳусан деди-я, ҳа, Ҳусан Тўраевични кўрди. Улар йўлакда тўқнаш келдилар. Бир-бирига тикилиб туришди.\n– Мени танияпсизми? – деди у титраб.\n– Танигандай бўляпман, – деди гул кўтарган одам ҳам.\n– Кўрдингизми, ер юмалоқ, барибир кўришдик. Бир оғиз айтсангиз бўларди-ку, мен у эмасман, унинг эгизагиман деб.\n– Мендан нима истайсиз ўзи?\n– Ҳеч нарса. Худодан Сизга бошқа дуч келтирмаслигини сўрайман, – у қаршисидаги кимсанинг елкасига уриб қўйди, – Оббо, кончивой-ей, дарвоқе, туғилган кунингиз муборак бўлсин, хўў-ж-а-а-й-иин!!\nУни четга суриб, шаҳд билан дарвозадан чиқди. Ташқарида, ҳовли эшиги ёнида ҳукумат рақами илинган алламбало машина – нуфузли идоранинг катта раҳбари Ҳасан Тўраевичнинг хизмат машинаси турарди.\nХўжайинининг хизмат машинасига кўзи тушиши ҳамоно у иҳраб юборди, ичидан нимадир узилиб кетгандай бўлди.\n… Эртасига душанба эди. Ишхонасига катта идоранинг катта раҳбари Ҳасан Тўраевичнинг ёрдамчиси қўнғироқ қилди:\n– Сизни хўжайин йўқлаяптилар, – деди у анча тавозе билан, – рисоладагидай кийиниб келинг, – деб қўшиб қўйди сирли тарзда.\nУ энди нима бўлишини билмасди. Душанбанинг дастлабки иш соати энди бошланган эди.\n← Аввалги Аввалги Умида Расулова. Тоғай Мурод қиссалари: аслият ва таржима\nКейинги → Кейинги: Қулман Очил. «Интизорлик билан кутамиз!»


ОИЛА КАРНАЙ-СУРНАЙ БИЛАН ЎТАДИГАН БИР КУНЛИК ТЎЙДАН ИБОРАТ ЭМАС – Telegraph\nОИЛА КАРНАЙ-СУРНАЙ БИЛАН ЎТАДИГАН БИР КУНЛИК ТЎЙДАН ИБОРАТ ЭМАС\nOila markazi December 22, 2018\n“Оила” илмий-амалий тадқиқот маркази ташаббуси билан 29 ноябрь куни Урганч шаҳрида иш бошлаган “Бўлғуси келин-куёвлар инновацион мактаби” 22 декабрь куни илк қалдирғочларини учирма қилди.\nИнновацион мактаби машғулотларида 15 нафар жуфтлик иштирок этди. Оила қуриш остонасида турган ушбу ёшлар илк қадамни айнан мана шу мактаб остонасидан бошлаётганликлари алоҳида аҳамиятга эгадир. Улар машғулотлар жараёнида оиланинг ҳуқуқий асослари, оила маънавияти, унинг репродуктив саломатлиги, оила бюджети, оилалардаги ўзаро муносабатлар уйғунлиги каби мавзулар орқали оилавий ҳаётга руҳан ва қалбан ўзига хос тайёргарлик ҳолатини ҳам ҳис қилдилар. Улар дастлаб мазкур мактабнинг мақсад ва вазифалари ўзи нима эканлиги ҳақида тўлиқ тушунчага эга бўлмай келган бўлсалар, кейинги машғулотларни интизорлик билан кута бошладилар. Қизиқарли тренинглар асосида ўтказилган машғулотлар уларнинг тафаккурида оила маъсулияти масаласига жиддий ёндашувни шакллантирди.\nБизни бу мактабга таклиф қилишганида, очиғи, ҳайрон бўлган эдик. Лекин, машғулотларга қатнаш жараёнида шунга ишонч ҳосил қилдикки, оила масаласи бизнинг тақдиримизни ҳал қилувчи масала экан. Оила карнай-сурнай билан ўтадиган бир кунлик тўйдангина иборат эмаслигини англадик. Биз оила қуриш остонасида турган барча ёшларни ушбу мактабда оила ҳақидаги билимларини оширишларига чақириб қоламиз, — дейди урганчлик оила остонасида турган келин-куёвлар Раҳимов Ғайрат ва Тўйлиева Гўзал.\n“Оила” илмий-амалий тадқиқот марказининг саъй-ҳаракатлари билан ташкил этилган “Бўлғуси келин-куёвлар инновацион мактаби” ҳозирда Тошкент, Нукус, Урганч, Қарши, Самарқанд шаҳарларидан ташқари ушбу лойиҳа пилот лойиҳа сифатида синалган Паркент туманида ҳам фаолиятини давом эттиряпти. Айни пайтда республикамизнинг бошқа вилоятлари ҳамда Тошкент шаҳрининг барча туманларида мактаб очилишига тайёргарлик жараёнлари кетяпти.


Артуро Видал айбини яшириш учун казино ходимларини поралагани маълум бўлди\nЧили терма жамоаси сардори Артуро Видалнинг оғир ҳулқ-атвори тўғрисида янги тафсилотлар ошкор қилинмоқда.\nТерма жамоа дарвозабони Клаудио Бравонинг қайнонаси Пилар Лизана ҳам бир четда қараб турмасдан, бу оловга мой сепишга қарор қилди.\nАввалроқ, Чили термасининг собиқ устози Хорхе Сампаолининг Артурни ичкиликбозликка берилгани ҳақидаги гаплари, шунингдек Бравонинг турмуш ўртоғи Карла Прадонинг терма жамоа футболчилари шаънига айтган танқидий фикрлари матбуотда эълон қилинганди.\n«Қизим ҳеч қандай янгиликни айтмади. Афсуски, биз терма жамоадаги воқеалардан хабардормиз. Пицци қоидабузар футболчиларни жазоламади, энди бундан Чили терма жамоаси азият чекмоқда.\nМонтичеллодаги казинода ишлайдиган жияним бор. Унинг гапига кўра, бир куни муассасада муштлашув бўлган. Видал эса видеокузатув камераларидаги ёзувларни ўчириб юборишлари учун, казино ходимларига катта пул бериб, у ерни тонгги 7ларда тарк этган», – деди Лизана Pagina 7 нашрига берган интервьюсида.


Россиялик шифокор ковиддан тузалганларда кузатиладиган хавфли аломатдан огоҳлантирди - Bugun.uz\nРоссиялик шифокор ковиддан тузалганларда кузатиладиган хавфли аломатдан огоҳлантирди\n14:38 | 12-12-2021\nРоссиялик шифокор Александр Мясников вирусли инфекциядан кейин нафас қисилиши ва юрак уриши билан боғлиқ муаммонинг юзага келиши миокардит ривожланишни кўрсатиши мумкинлигини айтди. Бу ҳақда «Gazeta.ru» хабар берди.\nМясниковнинг сўзларига кўра, нафас қисилишининг юзага келишига грипп, коронавирус, гепатит-С, шунингдек, энтеро ва герповируслар сабаб бўлади. «Агар касалликдан кейин бироз вақт ўтгач, сиз заифлик, нафас қисилиши, шунингдек, юрак уриши билан боғлиқ муаммони ҳис қилсангиз, бу миокардит бўлиши мумкин», — дейди Мясников.\nШифокорнинг таъкидлашича, 90 фоиз ҳолларда бу аломатлар ўз-ўзидан йўқолади. Аммо шу билан бирга, мутахассислар билан боғланиш ва даволанишни талаб қиладиган жиддий патологияларнинг ҳам ривожланиш хавфи мавжуд.\nМаълумот ўрнида, миокардит юрак мушаклари (миокард)нинг яллиғланиши бўлиб, одатда юрак фаолияти етишмовчилигига олиб келиши мумкин. Миокардитга, кўпинча ўткир инфекцион касалликлар (дифтерия, ич терлама, ангина, скарлатина, сепсис, грипп), сурункали инфекциялар (сил, заҳм) сабаб бўлиб, асосида аллергик ўзгаришлар ётади. Миокардитнинг ўткир, ўртача ёки сурункали, шунингдек, юқумли аллергик (масалан, рематизмда, скарлатинада) хили фарқ қилинади.\nАввалроқ ЖССТ коронавируснинг одамларга юқиши билан боғлиқ янги тахминни илгари сурганди. Шунингдек, ЖССТ коронавирусга қарши 3 та янги дорини синовдан ўтказишни бошлаганди.


Ҳозирги кунга келиб Паралимпи сўзи худди Олимпия сўзи билан бирдек оммалашиб улгурди. Бироқ, аксарият инсонлар Паралимпия ўйинлари тарихини билишмайди. Агар бу сизни қизиқтирса, қуйидаги мақолани ўқишингизни тавсия қиламиз.\nШундан сўнг Гуттман ўз олдига имконияти чекланган спортчилар учун ҳам Олимпиада ўйинлари ташкил этиш масаласини асосий мақсад қилиб қўйди. Таъкидлаш керакки, “Сток Мандевил ногиронлар аравачаси ўйинлари” 1948 йилдан бошлаб ҳар йили ўтказилиб келинди. 1952 йилга келиб эса ушбу мусобақадаа Голландиядан ҳам спортчилар иштирок этишди ва у шундан сўнг халқаро мусобақа номини олди. Шу йили турнирда 130 нафар спортчи қатнашди.\n1960 йил Римда ўтказилган IX “Сток Мандевил ногиронлар аравачаси ўйинлари”дан бошлаб эса уруш фахрийларидан ташқари бошқа ногирон спортчилар ҳам иштирок эта бошлади. Шу боис айнан Италия пойтахтидаги мусобақа тарихдаги илк Паралимпия ўйинлари сифатида қайд этилган.\n2001 йилга келиб эса Халқаро Олимпия қўмитаси ва Халқаро Паралимпия қўмитаси ўртасида битм имзоланди. Унга кўра 2008 йилдан бошлаб Паралимпия ўйинлари ҳам худди Олимпиада бўладиган йилда ўтказилиши ва унда ҳам худди Олимпиада ўйинлари каби бирдек имкониятлардан фойдаланилиши белгилаб қўйилди. Шу билан бирга Паралимпия ўйинлари ҳам Олимпия ўйинлари билан бир ҳил ташкилий қўмита томонидан ташкил этилади ва бир ҳил манбаалардан молиялаштирилади.


Delta Airlines авиакомпанияси "Мэтью" бўрони сабабли 280 га яқин рейсни бекор қилди\n23:01 / 07.10.2016\nАҚШнинг йирик авиакомпанияларидан бири Delta Airlines АҚШнинг жануби-шарқий соҳилларига 7 октябрда ёпирилган "Мэтью" бўрони сабабли 280 га яқин рейсни бекор қилди. Бу ҳақда РИА “Новости” ахборот агентлиги хабар бермоқда.\nКомпания матбуот-баёнотига кўра, асосан Флорида шимоли-шарқидаги ҳамда Жоржия ва Жанубий Каролина штатларидаги Дейтона-Бич, Орландо, Жэксонвилл, Саванна ва бошқа шаҳарлар аэропортларидан амалга оширилиши керак бўлган рейслар бекор қилинган.\nШу билан бирга, бироз сусайиб, штормга айланган бўроннинг ўтишига қараб, авиакомпаниянинг Майами, Форт-Лодердейл, Вест-Палм-Бичдаги парвозлари қайта йўлга қўйилган.\nБўрон сабабли Флоридада ҳамда Жоржия, Жанубий ва Шимолий Каролина штатларининг соҳилбўйи ҳудудларида фавқулодда вазият тартиби эълон қилинган. 500 мингга яқин уй электр энергиясиз қолиб кетган. Табиий офат туфайли йирик авариялар юз бергани ҳақида маълумот келиб тушмаган.\nDelta Airlines авиакомпанияси


Aллоҳга қайтинг!.. | Azon.uz - Ахборот-таҳлилий портал\n11:10 28.02.2019 738\nБир ёш қори қўшним бўлар, дилкаш, хулқи гўзал, ота-онасини хизматида юрган йигит эди. Оиласи ҳам тақводор, Аллоҳнинг розилигида доимо хизматда шай бўлган, намунали оилалардан бири саналарди. Мен қори бола билан масжид хизматида, кўча-куйда ҳам ёнма-ён бўлардим. Кейинчалик баъзи сабабларга кўра (тирикчилик масаласи) мен бошқа ишларга машғул бўлиб, қори бола билан кам кўришадиган бўлиб қолдим.\nБир куни қўрқинчли туш кўрдим. Тушимда қори боланинг уйи ёнармиш, қори бола эса, уй ичида яъни аланга ичида қолиб кетганди. Қори болани ёнғиндан қутқаришга ҳаракат қилинди, аммо илож қила олмадик. Қори уй ичида қолиб кетди ва ёниб қоп-қора кулга айланди. Тушимдан чўчиб уйғондим ва: “Аллоҳ Ўзинг сақла!”, - дея дуо қилдим. Мен қори билан кўришмаганимга анча вақт бўлганди. Хаёлимга қорининг аҳволи ҳақидаги фикр келди. Бир оз вақт ўтиб тонг отди. Қори бола ҳақида билиш учун уйларига кирдим. Оналари бор экан. Саломлашиб, қори бола ҳақида сўрадим. Оналари: “Ҳа, яхши юрибди”, - дедилар. Кейин тушимда бўлган воқеъани айтиб бердим. Онахон йиғлаб юбордилар. Мен улардан: “Тинчликми?”, - дея сўрадим. Улар менга: “Болам сиз бу воқеа ҳақида айтаётган иккинчи одамсиз!”, - дедилар. Қори болани Қуръони ҳақида сўрадим. Оналари яна йиғлаб: “Болам укангиз Қуръон ўқиш тугул намоз ҳам ўқимай қўйди!”, - дедилар. Сабаби нима экани ҳақида оналаридан сўрадим. Оналари: “Бу йил мадрасага кирмоқчи бўлиб ҳаракат қилди. Лекин, кира олмади. Шундан сўнг, кўчада бекорчи ўртоқлар топиб олди. Улар билан бирга бўлиб қолди”, - дея жавоб бердилар. Бу воқеъани (тушимни ва қори болани хозирги аҳволи ҳақида) устозимизга айтиб бердим. Шунда Устозим: “Ҳа Элёрбек, сиз ва сиздан бошқа одамларнинг кўрган туши ҳақида мен фақат бир нарса дея оламан. У ҳам бўлса, Аллоҳ қорига дунё-ҳаётини ўзида баъзи кишилар орқали эски ҳолига қайтишлик имконини беряпти. Қори ҳақиқатда ўлиб бўлибди. Унинг фақатгина жасади тирик, холос. Асли эса ўлиб бўлибди. Агар ўз ҳолига қайтмас экан, Аллоҳ унинг аҳволини танг қилиб қўяди. Унга воқеъалар ҳақида айтинглар, шояд ўз ҳолига қайтса!”, - дедилар. Бўлган воқеъаларни қори болага айтиб бердим. Бир оз сукут қилиб, ғамга ботди. Вақт ўтиб, қори бола ўз ҳолига қайтди.\nНима демоқчи эдик?\nАзизлар, Аллоҳ бир бандасига яхшиликни раво кўрса, уни дунё-ҳаётини ўзидаёқ залолатдан огоҳлантирар экан. Шайх Бутий (раҳимаҳуллоҳ) айтадилар: “Агар Аллоҳ бир бандасини яхши кўриб қолса, уни яхши амалларга мушарраф қилиб қўяди”. Демак, Аллоҳ таоло бандани ҳеч қачон ёмонликка чорламас экан. Чунки, Аллоҳ таоло Қуръонни инсонларга нажотга сабаб бўлувчи асосий омил қилиб қўйди. Инсонлар: “Бизнинг тақдиримиз шу экан, қочиб қаёққа ҳам борамиз”, - дея ўзларини залолатга киргизар экан. Аслида, Аллоҳ таоло Қуръони Каримнинг “Каҳф” сураси, 49-оятида марҳамат қилади: “Роббинг ҳеч кимга зулм қилмас”. Аллоҳ Адолатли Зот, ҳеч кимга зулм қилмас, балки, инсонлар ўзларига зулм қилади”. Бу ҳақида Аллоҳ таоло “Ҳуд” сурасининг 101-оятида қуйидагича марҳамат қилади: “Биз уларга зулм қилмадик. Лекин ўзларига зулм қилдилар”. Баъзи инсонлар бошларига тушган ташвиш сабабли, ўзларини йўқотиб, залолат йўлига кириб кетади. Аслида бу мушкулот унинг фойдаси учун бўлаётганини англамайди ва тўғри хулоса чиқармайди, балки: “Мен шунча ибодат қилсам ҳам барибир ишим шу аҳвол”, - дея нолийди. Аллоҳ таоло Ўзи Ҳаким Зот, сиз-у бизга нима фойдаю ва нима зарар эканини яхши Билувчи Зот.\nБу ҳақида Аллоҳ таоло “Бақара” сурасининг 286-оятида марҳамат қилади: “Аллоҳ ҳеч бир жонни тоқатидан ташқари нарсага таклиф қилмас”. Демак, бу иш бизга зарар экан, Аллоҳ таоло бу ишни бизга раво кўрмаяпти, дея эътиқод қилиш керак. Шунда сиз-у биз ҳар доим ҳақиқат устида бўламиз. Аллоҳ барчаларимизни Ҳидоятидан адаштирмасин! (Амин!)


20:50 / 04.10.2017\nЭйндховен техника университети профессори инфрақизил нур ёрдамида маълумотларни узатишнинг янги усулини тақдим қилди. Бу усул Wi-Fi ёки ҳаттоки 5G’дан ҳам анча самаралироқдир.\nФото: Том Кунен\nЯнги тизимда маълумотларни узатишда инфрақизил антенналар қўлланади. Бу антенналар кўринмас нурларни уланган қурилмаларга йўналтиради. Бундай боғланиш тезлиги сониясига 112 Гб га етиши мумкин. Бунда канал қурилмалар ўртасида тақсимланмай, ҳар бир гаджет бир хил тезликда ишлайди. Wi-Fi эса қурилмалар ўртасида тақсимланади ва шу сабабли унинг тезлиги пасаяди.\n"Инфрақизил" интернет модели нур манбаи ва қурилманинг ўзидаги оптик қабул қилгичдан иборат. Инфрақизил нур манбаи ўзидан оптик толалар тутами ва сигнални қурилмага аниқ йўналтирувчи линзани акс эттиради. Смартфон ёки планшетда кенг бурчакли линза ва оптик сигнални рақамлисига айлантирувчи фотодиодлардан иборат қабул қилгич ўрнатилган бўлиши лозим.\nҲозирча олимлар инфрақизил нур билан маълумотларни орқага узатишнинг йўлини топа олмадилар. Бунинг учун Wi-Fi қўлланади. Бироқ одатда қурилмалар қабул қилганидан кўра камроқ маълумотларни жўнатиши сабабли бу катта муаммо бўлмаслиги керак, деб ёзмоқда Spectrum сайти.\nWi-Fi ИҚ-нур манбаи сигнални аниқ йўналтириши учун қурилманинг фазодаги ўрнини аниқлаш учун қўлланади. Агар фойдаланувчи хонани тарк этса, тизим автоматик равишда бошқа манбага уланади. Ҳозирча ушбу ихтиро муаллифи профессор Том Кунен ушбу технологияни оммага чиқариш режаси ҳақида ҳеч нарса демаяпти.\n09:30 / 07.06.2018


Ўзимизнинг иссиқхонада етиштирилаётган сабзавотлар хорижга экспорт қилинмоқда | O'zLiDeP\nОлий Мажлис Қонунчилик палатаси Спикери ўринбосари, O'zLiDeP Сиёсий Кенгаши Ижроия қўмитаси раиси, Актам Хаитов Шеробод туманига ташрифи чоғида тумандаги “Шеробод Агро Импекс” масъулияти чекланган жамиятида ҳам бўлган эди.\nМазкур МЧЖ томонидан 23 гектар ер майдонига томчилатиб суғориладиган иссиқхона барпо этилган бўлиб, айни кунларда унда помидор ҳамда булғор қалампири етиштирилмоқда.\nАйтиш керакки, гидропоника технологияси қишлоқ хўжалигида ҳосилдорлик ва тежамкорликка эришиш йўлидаги инновацион технологиялардан биридир. Хусусан, бугун Сурхондарё вилоятида ҳам гидропоник усулда қурилган иссиқхоналар сони кўпаймоқда. Бу эса вилоятда экспортбоп маҳсулот етиштириш салоҳиятини оширишга хизмат қилмоқда.\n- Бундай ихчам ва самарадор иссиқхоналарнинг биринчи афзаллиги шуки, бу технология асосидаги деҳқончиликда махсус унумдор ер майдонига зарурат бўлмайди, - дейди корхона раҳбари Дилшод Қамбаров. - Жараён тўлиқ автоматлаштирилган тизим орқали бошқарилади. Тежамкор энергия, суғориш ва озиқлантириш тизими мавжуд. Энг асосийси, бундай иссиқхоналар ҳосилдорлиги оддийларига нисбатан юқори. Томчилатиб суғориш тизими орқали озуқа эритмалари ўсимлик илдизига тўғридан-тўғри етказиб берилади. Тупроқдаги касаллик ва зараркунандаларга қарши кураш, ерни экишга тайёрлаш, ерни органик ўғитлар билан бойитиш, ишлов бериш, суғориш учун эгатлар очиш, минерал ўғитлар сепиш, бегона ўтларга қарши курашиш тадбирлари талаб қилинмайди. Минерал ўғитларнинг самарадорлиги юқори бўлади, сув 60-70 фоиз тежалади. Бундай замонавий технология яхшигина даромад манбаини ҳосил қилади. Мисол учун шу йилнинг ўзида 551 400 АҚШ долларилик полиз маҳсулотлари Россия давлатига экспорт қилдик.\nА.Хаитов корхонанинг кейинги режалари билан танишди ва иссиқхонада фақат помидор ва булғор қалампири эмас, бошқа талаб катта бўлган маҳсулотларни ҳам етиштириш борасида тавсиялариини бериб ўтди.\nO'zLiDeP Сурхондарё вилоят\nO'zLiDeP фракцияси аъзоси сайловчининг мурожаатини жойига чиқиб ўрганди\nДепутат ва ёшлар учрашуви аграр соҳа эрталари учун тажриба мактаби бўлди\n“Энди деҳқондан ерни ҳоким олиб қўймайди”


Банд бўлмаган аҳоли янги касбларни эгаллайди | NORMA.UZ\nБунинг учун ДХШ шартларида касбга ўқитиш марказлари ташкил этилади, бу Вазирлар Маҳкамасининг 13.05.2019 йилдаги 394-сон қарорида назарда тутилган.\nКасбий малака, билим ва кўникмаларни ривожлантириш миллий тизими (бундан кейин – Миллий тизим) жорий этилади. Унда қуйидагилар назарда тутилади:\nкасб-ҳунар коллежларида йирик корхоналар ва кластерлар учун, шунингдек, меҳнат бозоридаги реал эҳтиёжни ҳисобга олган ҳолда, ДХШ шартлари асосида ўрта бўғин мутахассислар ва ишчи касблар бўйича кадрлар тайёрлашни ташкил қилиш;\nкасбга ўқитиш нодавлат марказларида (бундан кейин – касбга ўқитиш марказлари) банд бўлмаган аҳоли, айниқса, ёшларни касбга ўқитишни ташкил этиш;\nбилим ва кўникмаларни баҳолаш нодавлат марказлари (бундан кейин – билим ва кўникмаларни баҳолаш марказлари) фаолиятини ташкил қилиш;\nМеҳнат вазирлиги томонидан бозор талабларини ҳисобга олган ҳолда, банд бўлмаган аҳолини Бандликка кўмаклашиш давлат жамғармаси маблағлари ҳисобидан касбга ўқитиш марказлари ва бошқа таълим муассасалари билан тўғридан-тўғри шартномалар асосида касбга ўқитиш учун давлат буюртмасини ҳар йили жойлаштириш;\nўрта бўғин мутахассислар ва ишчи касблар лавозимларининг касб стандартларини ишлаб чиқиш, қўллаш ва янгилаб бориш механизмини жорий қилиш.\n2019/2020 ўқув йилидан бошлаб, касб-ҳунар коллежларида йирик корхоналар ва кластерлар учун талаб юқори бўлган ўрта бўғин мутахассислар ва ишчи касблар бўйича кадрларни ДХШ шартлари асосида тайёрлаш тартиби эксперимент сифатида жорий қилинади. Бунинг учун махсус Ишчи гуруҳ тузилади, унинг вазифалари:\nйирик корхоналар ва кластерлар раҳбарлари билан учрашувлар ўтказиш, мутахассисларга бўлган реал эҳтиёжни ўрганиш;\nушбу раҳбарларга ДХШ шартлари асосида мутахассисларни тайёрлашни ташкил этишда томонларнинг устуворликлари, ҳуқуқлари ва мажбуриятларини тушунтириш;\nбинолари ҳамда иншоотлари касбга ўқитиш ва баҳолаш марказларини ташкил этиш учун хусусий инвесторларга берилиши мумкин бўлган касб-ҳунар коллежларини аниқлаш.\nЎрта бўғин мутахассисларни тайёрлаш муддати – 2 йилгача, ишчи касблар бўйича кадрларни тайёрлаш муддати – 9 ойгача.\nКасбга ўқитиш марказлари ва баҳолаш марказларини ташкил этишда иштирок этаётган инвесторларга қуйидаги турдаги давлат ёрдами кўрсатилиши мумкин:\nер участкаларини бепул ажратиш;\nюклама даражаси паст бўлган ёки реконструкция қилиш, капитал таъмирлаш ёки қайта жиҳозлашни талаб қиладиган касб-ҳунар коллежлари бинолари ва иншоотларини ижарага бериш;\nфойдаланилмай турган бинолар ва иншоотларни инвесторларга ижара ҳақининг «ноль» ставкаси бўйича бериш;\nбанд бўлмаган аҳолини касбга ўқитиш марказларида Бандликка кўмаклашиш давлат жамғармаси ҳисобидан ўқитиш учун давлат буюртмасининг кафолатланган энг кам даражасини белгилаш.\nМарказларни ташкил этиш лойиҳаларини амалга ошириш тўғрисидаги келишувларга мувофиқ инвесторларга берилган ер участкалари ва кўчмас мулкни бандлик ва меҳнат муносабатлари вазири билан келишмасдан олиб қўйиш тақиқланади.\nМеҳнат вазирлиги ҳузурида Касбий малакаларни ривожлантириш республика кенгаши, давлат бошқаруви органлари ҳузурида касбий билим ҳамда кўникмаларни ривожлантириш бўйича тармоқ кенгашлари ташкил этилади. Республика кенгашининг асосий вазифалари:\nмарказларда, жумладан, вақти-вақти билан ва танлов асосида текширувлар ҳамда ўрганишлар ташкил этиш орқали касбга ўқитишни, касбий билим ҳамда кўникмаларни баҳолаш ва бериш жараёнининг сифатини назорат қилиш;\nМеҳнат вазирлиги томонидан касбга ўқитиш марказлари ва баҳолаш марказларини аккредитациядан ўтказиш мақсадга мувофиқлиги тўғрисида хулосалар бериш;\nхалқаро стандартлар ва илғор хорижий тажриба ҳисобга олинган ҳолда, Миллий тизимни янада такомиллаштиришга доир таклифлар ишлаб чиқиш.\nТармоқ кенгашларининг вазифаси – касбий билим ва кўникмаларни баҳолаш ҳамда бериш имконини берадиган аниқ мутахассисликлар (касблар) бўйича касбий стандартларни ишлаб чиқиш.\nТошкентнинг Яшнобод туманида эксперимент тарзида ташкил этилаётган банд бўлмаган аҳолига хизматлар кўрсатиш бўйича «Ишга марҳамат» мономаркази негизида «World Skills» (мақсади ишчи касбларнинг нуфузини ошириш ва кўникмаларни ривожлантириш бўлган халқаро нотижорат ҳаракати) методологиясига мувофиқ ДХШ шартлари асосида касбий билим ва кўникмаларни баҳолаш тизими жорий этилади.\nЮридик техникум битирувчилари ОТТга суҳбат натижалари асосида қабул қилинади\nТошкент шаҳрида Пиза университети филиали ташкил этилади\nСуд экспертиза соҳасида кадрларни тайёрлаш қандай амалга оширилади\nАбитуриентларнинг мактабда олган баҳолари олий таълим ташкилотларига киришда ҳисобга олинади